Enna Zone Đonlić predstavnica BiH u projektu "Omladinski put i pojas" | Career Center\n07 Nov, 2017 By Career Center\nEnna Zone Đonlić, studentica diplomskog studija na programu Društvenih i političkih nauka na Internacionalnom Univerzitetu u Sarajevu, pozvana je da napiše poglavlje knjige koja je dio velikog kineskog projekta "Omladinski put i pojas" (Young Belt and Road). Enna je tako dobila čast da bude predstavnica Bosne i Hercegovine i IUS-a u ovom velikom projektu.\nEnna je primila pismo sa Univerziteta Džeđang (eng. Zhejiang University), jednog od najstarijih i najprestižnijih univerziteta u Kini, u kojem se poziva na učešće u projektu. Njena uloga bit će da napiše jedno poglavlje na engleskom jeziku, u kojem će, između ostalog, pisati i o zapažanjima iz svog okruženja, o svojoj zemlji i njenom budućem razvoju iz vlastite perspektive. Pored Enne, preko 30 drugih mladih ljudi iz 16 različitih zemalja svijeta također učestvuje u ovom projektu.\n"Omladinski put i pojas" je inicijativa koja ima za cilj da unaprijedi kulturnu razmjenu između različitih zemalja, omogućujući mlađim generacijama da steknu nove perspektive o stranim zemljama.


RTS :: Đoković uskoro obara i rekord Navratilove, Krajinović opet drugi reket Srbije\nTenis Đoković uskoro obara i rekord Navratilove, Krajinović opet drugi reket Srbije\nponedeljak, 19. jul 2021, 07:39 -> 11:05\nNajbolji teniser današnjice Novak Đoković započeo je 330. sedmicu na prvom mestu ATP rang-liste, čime je nastavio da se približava još jednom rekordu. Đoković je sačuvao bodove osvojene na nedavno završenom Vimbldonu i uskoro će na večnoj listi svetskih "brojeva 1" preskočiti i Martinu Navratilovu.\nNovak ima 12.113 bodova i ubedljivo vodi ispred drugoplasiranog Danila Medvedeva (10.370), a odavno je poznato da je novi rekorder po broju sedmica na prvom mestu u muškom tenisu.\nMeđutim, ima priliku da postavi nove standarde kada su obe konkurencije u pitanju, pošto su ispred njega ostale samo Martina Navratilova i Štefi Graf.\nČuvena Čehinja je tokom svoje dominacije sedamdesetih i osamdesetih godina prošlog veka provela 332 nedelje kao najbolja na svetu, ali je izvesno da će je srpski as preteći. Đoković će sigurno prvi ostati još tri sedmice i ispred njega će ostati samo legendarna Nemica.\nŠtefi Graf ubedljivo vodi u ovom parametru jer je 377 nedelja provela kao najbolja teniserka sveta, ali neće biti iznenađenje ukoliko i nju Novak pretekne sledeće godine.\nPosle Medvedeva, na trećoj poziciji ostao je Rafael Nadal, koji je mogao da sklizne i na četvrto da je Stefanos Cicipas osvojio turnir u Hamburgu. Grk zaostaje 240 bodova za Špancem, dok prvih 10 kompletiraju Aleksander Zverev, Dominik Tim, Andrej Rubljov, Mateo Beretini, Rodžer Federer i Denis Šapovalov.\nŠto se ostalih srpskih igrača tiče, Filip Krajinović je, zahvaljujući sjajnom nastupu u Hamburgu, ponovo drugi reket Srbije. Krajinović je eliminisao upravo Cicipasa u Nemačkoj i došao do finala – nije uspeo da osvoji prvu titulu, ali je napredovao za 10 pozicija i sada je 34. na ATP rang-listi.\nIma 1.724 boda i devet mesta je bolje rangiran od Dušana Lajovića (1.450).\nMiomir Kecmanović, koji će uz Đokovića predstavljati Srbiju na Olimpijskim igrama u Tokiju, zauzima 50. mesto sa 1.450 bodova, dok je Laslo Đere napravio pomak i sada je dva stepenika ispod Kecmanovića.


Severna Makedonija: Šekerinska i Dimitrov učestvovali na Symi simpozijumu\nBy Nezavisen Vesnik / Објављено на: July 30, 2020\nPotpredsednica Vlade i ministar odbrane Severne Makedonije, Radmila Šekerinska, i ministar spoljnih poslova, Nikola Dimitrov, učestvovali su na 22. međunarodnom simpozijumu Symi koji je ove godine održan u Atini i Lagonisiju, a pod pokroviteljstvom grčkog predsedništva Saveta Evrope i u organizaciji Fondacije Andreas Papandreou, u saradnja sa regijom Atika i opštinom Atina.\nFokus simpozijuma bio je na saradnji i solidarnosti u kontekstu pandemije COVID-19, kao i nakon nje, te na razmeni mišljenja o pristupu i strategijama koje će predstavljati nacionalne i globalne interese u oblasti zdravstvene zaštite, izlazne strategije, regionalna saradnja i društveno-ekonomski izazovi posle krize COVID-19, ljudska prava i uticaj na ranjive grupe, razvoj „zelene“ ekonomije, uticaj na demokratiju i druga povezana pitanja.\nŠekerinska je učestvovala u radu odbora „Svet posle COVID-19“ o globalnim političkim i bezbednosnim izazovima koje predstavlja koronavirus, u kojem je učestvovala i zamenica generalnog sekretara NATO-a Mircea Joanna, kao i političari i eksperti iz Sjedinjenih Država, Švedske, Turske i Francuske.\n„Pandemija je pokazala da pojam bezbednosti treba redefinisati i proširiti. To podrazumeva promene u našim nacionalnim strategijama, ali i u NATO planiranju, što je podržano na nedavnim ministarskim sastancima. Pandemija je takođe podsetila svet na važnost ulaganja u javno zdravstvo i naučnu saradnju“, rekla je potpredsednica Vlade i ministarka odbrane Radmila Šekerinska.\nDimitrov je učestvovao u radu odbora pod nazivom „COVID-19 i regionalna saradnja – određivanje prioriteta zajedničkih interesa“, koji je ispitivao značaj regionalne saradnje, posebno u pandemijskim uslovima, kao i potrebu da se preduzmu neophodne mere za ublažavanje efekata COVID- 19 u zdravstvenom i društveno-ekonomskom životu građana na Zapadnom Balkanu i u EU. U odboru su, zajedno sa ministrom spoljnih poslova Dimitrovim, bili i bivši premjeri Grčke i Kosova, George Papandreou i Albin Kurti.\n„Geografski, kulturno, ekonomski, naša regija je na istom brodu sa Evropskom unijom. I sada se borimo protiv vremena. Završiti evropsku integraciju Zapadnog Balkana, gde će tenzije oko nacionalizma, granica, istorije biti zamenjene putem ka svetlijoj sadašnjosti i budućnosti ovim i budućim generacijama. Treba da ubedimo skeptike u EU da je u zajedničkom interesu da se ulaže u ovaj cilj i da se vrati nada mladima u regionu, da je cilj bolji i prosperitetniji život, vladavina zakona, kvalitetno obrazovanje i usluge zdravstva, svež vazduh, biti kod kuće. Učešće i pomoć velikih političkih snaga su svakako veoma važne, ali mi smo ti koji moramo stvoriti prilike na terenu. A taj osećaj saradnje, solidarnosti i zajednice koji se polako, ali sigurno ponovo rodio tokom pandemijske krize, posebno je važan što ga zajedno negujemo kao deo procesa pridruživanja ka cilju stvaranja potpuno evropskog regiona Zapadnog Balkana“, naglasio je u svom govoru ministar spoljnih poslova Dimitrov.\nPovodom Simpozijuma, ministar Dimitrov imao je nekoliko sastanaka, uključujući grčkog ministra spoljnih poslova Nikosa Dendiasa, zamenika ministra spoljnih poslova Miltiadisa Varvitsiotisa sa kojima je razgovarao o glavnim pitanjima na dnevnom redu grčkog predsedavanja Savetom Evrope. Na simpozijumu su govorili političari, stručnjaci u oblasti zdravlja, akademici, nobelovci i predstavnici međunarodnih i evropskih organizacija. / ibna


U zajedničkoj izjavi u 12 tačaka su zatražili od paralemnta BiH da u roku 120 dana usvoji zakon o Ustavnom sudu BiH koji bi podrazumijevao donošenje odluka s učešćem najmanje jednog sudije iz svih konstitutivnih naroda i oba bh.entiteta.\n-Ukoliko se u predviđenom roku od četiri mjeseca ne usvoji novi zakon o Ustvanom sudu BiH političke partije će u tom roku donijeti odluku da li će učestvovati u daljem radu institucija BiH i o tome potpisati zajedničku izjavu, stoji u večerašnjoj izjavi koju su potpisali svi zvaničnici RS-a i njeni predstvanici u bh.organima.\nTakođer, navode da će RS nastaviti da slavi Dan RS-a, 9.januar, u skladu sa Zakonom o praznicima RS-a, jer u u sebi ne sadrži elemente diskriminacije, ne ugrožava nacionalni i vjerski identitet i ravnopravnost nijednog od tri konstitutivna naroda,i u potpunosti odgovora univerzalnim vrijednostima i evropskim tekovinama.\n-Odluka Ustavnog suda BiH od 26.novembra,kojom se pojedine odredbe Zakona o praznicima proglašavaju neusklađenim s Ustavom BiH je neprihvatljiv politički akt čiji je cilj negacija legaliteta i legimiteta RS-a i ustavnopravnog poretka BiH ustanovljenog Dejtonskim sporazum i kao takva se ne može primjeniti te tražimo da Ustavni sud BiH poništi tu odluku - stoji u izjavi.\nIzmeđu ostalog, u zajedničkoj izjavi koju su potpisali predstavnici vlasti RS-a nakon četvorosatnog sastanka u Banjoj Luci se poziva i parlament RS-a da "i ubuduće odbaci sve odluke Ustavnog suda BiH koje budu zadirale u statusna pitanja RS-a, donesene preglasavanjem".\nSaglasni su i da se pripremi analiza svih odluka Ustavnog suda BiH od 2001.godine te da Narodna skupština RS-a donese svoje zaključke o tome, posebno o onima koje su donesene preglasavanjem troje stranih sudija i dva Bošnjaka nad ostalim sudijama.


Драгичевић: Потребна уметност као отпор и задовољство\nDragičević: Potrebna umetnost kao otpor i zadovoljstvo\nDeo izložbe „Enklavia – Slikarstvo, posledica ovakvog života“ u Paviljonu Republike Srbije u Đardinima, u okviru 57. Međunarodne izložbe savremene umetnosti u Veneciji, biće i ciklus Milene Dragičević pod nazivom „Podizanja za Transatlantiku“.\nSlike Milene Dragičević u Veneciju stižu iz Beča, gde se nalazi ovlašćeni distributer njenih radova Galerija Martin Janda.\nDragičević je rođena u Kninu 1965. godine, ali kao mala se odselila sa porodicom u Kanadu, a kasnije je prešla u London.\nČesto za sebe kaže da je umetnica, imigrantkinja i bliznakinja, tako da u svojim radovima postavlja pitanja vezana za identitet, poreklo, za granice identiteta i razmatra kako se te granice prevazilaze i kako se zamagljuju.\nTako i njena „Transantlantika“, što sama kaže, predstavlja mesto porekla.\n„U Veneciji izlažem osam slika iz serije, koja je još u procesu nastajanja, pod nazivom “Podizanja za Transatlantiku“. Transantlantika je mesto porekla i slike predstavljaju tačno to što naslov sugeriše – one su darivanje ili prinošenje. One predstavljaju utvrđivanje forme kroz spajanje više delova“, pojasnila je umetnica u intervjuu Tanjugu.\nTi različiti delovi, prema njenim rečima, dolaze sa raznih mesta kako što su materijalni, socijalni i politički prostori.\n„Koristim apstraktne kodove, ali i dalje jednom nogom sam na zemlji“, istakla je Dragičević, koja sebe kao umetnika i opisuje kao „amalgam različitih delova“, te i njena umetnost ne može biti ništa drugo do to isto.\nDragičević je diplomirala na Odseku za likovnu umetnost Univerziteta Jork u Torontu i magistrirala na Kraljevskom koledžu umetnosti u Londonu.\nRadi pretežno u oblasti slikarstva, a nedavno je počela da se bavi digitalnim printovima i digitalnim pisanjem kao performansom.\nIzlagala je širom sveta i njeni radovi se nalaze u javnim i privatnim zbirkama u Evropi i Severnoj Americi.\nKaže da je Bijenale savremene umetnosti u Veneciji veoma značajno za svakog umetnika.\n„Bijenale okuplja veliki broj umetnika iz čitavog sveta, koji sa svojim različitim perspektivama i glasovima postaju deo istog iskustva. Izložba, kao i prateći programi koji se odvijaju tokom šest meseci širom Venecije, privlače veliki broj ljudi, tako da Bijenale predstavlja važnu platformu za svakog umetnika, da ne pominjem nova prijateljstva koja ova manifestacija ohrabruje“, primetila je Dragičević.\nSrpska izložba u Veneciji, smeštena u originalnom paviljonu, podignutom od strane Kraljevine Jugoslavije, namenski je nazvana „Enklavia“, a kovanica je inspirisana uklesanim natpisom „Jugoslavia“ iznad ulaza u paviljon koji je decenijama služio za bijenalna predstavljanja umetnosti, umetničkog zanatstva i arhitekture našeg podneblja.\n„Sviđa mi se naziv “Enklavia“. Ideja o teritoriji ili prostoru u prostoru može se posmatrati na više nivoa – od političkog do poetskog“, kaže Dragičević.\nDrugi deo naziva srpske postavke („Slikarstvo, posledica ovakvog života“), po njenom mišljenju, sugeriše da je „čin, postupak, iskustvo slike i slikanja prouzrokovano lokalnim i globalnim dešavanjima“.\n„Slikarstvo je, kao i svaka umetnost, potreba, bez obzira gde se pojedinac u svetu nalazi“, pojasnila je ona.\nUloga umetnika, smatra Dragičević, jeste da se posveti svom radu opirući se očekivanjima i da na neki način reflektuje vreme u kome živi.\n„Pod tim ne mislim da nečiji rad treba da bude doslovni prevod političkih događaja. Umesto toga umetnost treba da pokazuje i transformiše perspektive tako da nas zainteresuje da postavljamo pitanja. Umetnost nam pomaže da pronađemo svoje mesto u datom svetu bez obzira na teškoće i sukobe na koje nailazimo“, rekla je umetnica.\nTema ovogodišnjeg Bijenala – „Viva Arte Viva“, ističe Dragičević, slavi umetnost, koja je u aktuelnoj političkoj situaciji, smatra ona, potrebnija nego ikad kao čin otpora i zadovoljstva.\nPored Dragičević, u Paviljonu Srbije svoja dela će predstaviti i slikari Vladislav Šćepanović i Dragan Zdravković.\nBijenale počinje 13. maja, a srpski paviljon se otvara 11. maja.


► Savez za Srbiju: Najgora gradska vlast u istoriji, bojkot do dogovora o fer\n"Nastavljamo bojkot do dogovora vlasti i opozicije oko fer izbornih uslova i dok se politika u Gradu ne vrati u okvire zakona i statuta", rekao je šef odborničke grupe SzS Nikola Jovanović, koji je naglasio da Srpska napredna stranka "nikad više neće pobediti u Beogradu".\nOn je na konferenciji za novinare odražanoj ispred Skupštine grada rekao da će "prestonica biti vraćena Beograđanima" i naveo da samo njih 36 odsto misli da gradska vlast zna šta radi dok 46 odsto smatra da su njeni rezultati "katastrofalni".\nPrema rečima Jovanovića, to pokazuju ankete koje sprovodi opozicija i potvrđene su u više navrata. "O tome govorimo u poslednjih mesec dana, to je trend koji od Nove godine ide ka tome da je sve više nezadovoljnih", rekao je.\nGovoreći o prilikama u Beogradu, Jovanović je rekao da pritisak građana daje rezultate.\n"Vlast koju je uzurpirao Goran Vesić odustala je od ubistva Trga Repubulike kroz radove koje je planirala, kao što je zaustavljena i izgradnja gondole na Kalemegdanu", rekao je Jovanović, koji je potpredsednik Narodne stranke.\nNekadašnji gradonačelnik Beograda, aktuelni odbornik u Skupštini grada Dragan Đilas je rekao da vlast nastavlja da se ponaša "neverovatno", tako da kupuje luksuzne kola za svoje "direktore, šefove i šefiće".\nOn je rekao da je Gradsko saobraćajno preduzeće zaključilo 9. maja ove godine ugovor vredan 450.000 evra za operativnu upotrebu 32 automobila koje će, posle pola godine, moći da kupi za trećinu njihove tržišne vrednsti tako da "tu treba dodati još 150.000 - 200.000 evra".\n"To se dešava u vreme kad su ovako velike gužve u autobusima, a nove Grad kupuje tek pod pritiskom ali na sumnjivim tenderima, kad nema para za novi asfalt pa su ulice pune rupa", rekao je Đilas, koji je i predsednik Stranke slobode i pravde.\nOn je, kako je naveo, kao poruku vlastima citirao šefa pokreta Dveri Boška Obradovića iz neki drugih prilika - "pa da li ste vi normalni".\nNa pitanje o izveštaju Evropske komisije o napretku Srbije, on je rekao je poručeno ono na šta građani šest meseci ukazuju.\nOdbornička grupa Saveza za Srbiju (SzS) u Beogradu krenula je danas u obilazak svih gradskih institucija i najavila razgovor sa građanima u mesnim zajednicama kako bi promovisala kampanju bojkota.\nPoslanici Srpske napredne stranke (SNS) danas su u Skupštini Srbije govorili o kampanji predstavnika Saveza za Srbiju kojom pozivaju građane na bojkot, ocenjujući da je politika SzS...\nŠef odborničke grupa Saveza za Srbiju(SZS) u Skupštini Srbije Nikola Jovanović zatražio je danas od gradske vlasti i "Beogradskih elektrana" da Beograđanima momentalno uključe...\nSavez za Srbiju (SzS) saopštio je danas da nije spreman na bilo kakve pregovore sa vlašću o izborima koji bi bili održani na proleće 2020. godine, jer je za takve pregovore kasno.


Saopštenje je izdala ambasada SAD\nAmbasada SAD u Prištini oglasila se povodom događanja na severu KiM, a portparol ambasade rekao je da je Vašington zabrinut zbog toga što je danas došlo do protivljenja "pokušaju kosovskih institucija da uspostave red i mir na celom Kosovu", prenosi Reporteri.\nIz američke ambasade saopšteno je da nasilje, bilo da je usmereno protiv vlasti, medija ili građana, nije prihvatljivo i da ga treba procesuirati.\nAmbasada SAD je pozvala na smirivanje situacije, prenela je Gazeta ekspres.\nSvetski mediji preneli su šta se sve dešavalo na severu KIM, kao i reagovanja zvaničnika u Beogradu.\nAlbanci nastavljaju teror: Kamenovana kuća jedine Srpkinje u centru Peći!\nIzdato saopštenje: Još jedna osoba optužena za navodne ratne zločine na KiM\nStav Sjedinjenih Država se nije promenio: Zajednica srpskih opština od suštinskog značaja\nAmbasada SAD Priština Kosovska Mitrovica KiM


Kriza identiteta: Petar Pan u tranziciji - Biznis i Finansije\nEU uvrstila skakavce kao hranu, uskoro i cvrčak na...\nU Austriji prazni rafovi, najveća potražnja za tost\nDeficit budžeta na kraju trećeg tromesečja 93 milijarde dinara\nHome\tTekstovi\tKriza identiteta: Petar Pan u tranziciji\nKriza identiteta: Petar Pan u tranziciji\nRešavanje krize identiteta, kao sastavnog dela odrastanja, ne može da se odlaže predugo, jer je njen doživljaj veoma bolan, a posledice presudne po čovekovu budućnost. Šta se dešava kada društvene okolnosti i istorijske promene nametnu dodatno čekanje na odrastanje i prihvatanje odgovornosti za sopstveni život?\nKriza identiteta je specifična pojava koja se vezuje za period adolescencije. Jedan od ključnih zadataka pred adolescentom je da odredi ciljeve “kuda treba ići i gde treba stići”. Da bi se odgovorilo na ovo veliko egzistencijalno pitanje potrebno je dovesti u sklad sopstvene karakteristike, stečene ideale i porodične vrednosti sa izborom dostupnih uloga, vrednostima koje se nude u društvu i mogućnostima koje se pružaju za rad. Iz tog razloga je ova kriza tako duboko povezana sa društvenim okolnostima. Adolescent se bori da shvati sebe i svet oko sebe, kao i da ostane u uverenju da su i svet i on sam celoviti, smisleni i dokučivi. Kada taj svet postane polje velikih turbulencija i društvo omane u pružanju adekvatnih vrednosti, mlada osoba ostaje zbunjena i kriza se produbljuje.\nSocijalni uslovi mogu da odlože prelazak mlade osobe u svet odraslih i da produže krizu do 25. ili 30. godine života. Time se dovodi u pitanje samo njeno razrešenje, od koga zavisi budućnost svakog čoveka, pa i čitavih naraštaja. Nezaposlenost, prolongirano studiranje i siromaštvo, faktori su koji predstavljaju prepreke mladim ljudima da se osamostale i odvoje od roditelja.\nU društvu u tranziciji srećemo se sa mnogim faktorima koji otežavaju ovu razvojnu krizu. Sistem vrednosti koji je važio ranije doživeo je potpuni slom u vreme kada su stasavale generacije današnjih mladih odraslih ljudi. Porodica, kao stub vaspitanja i potpora svakog čoveka, destabilizovana je, i roditelji tadašnjih tinejdžera nisu više bili u stanju da ispune ulogu vodiča u razumevanju sveta i društva. Vrednosti koje su roditelji propagirali nisu izdržale društveni pritisak i sudar sa realnošću. Mladi su bili prisiljeni da sami formiraju sopstveni vrednosni sistem u oklonostima kada su kao životni imperativi propagirani brzo i lako dostizanje bogatstva, atraktivan izgled po svaku cenu i dobra zabava. Pored socijalne krize, koja se ogleda u sunovratu vrednosti, nepoverenju u društvene i državne institucije i generalnom osećaju beznadežnosti, ekonomska kriza je dovela u pitanje i samu egzistenciju. Nezaposlenost, siromaštvo, nesigurnost posla i nemogućnost zasnivanja porodice su realni problemi sa kojima se današnji odrasli mladi ljudi sreću.\nKako se sve ovo odrazilo na identitet mladih? Odrastanje ne samo da nije lako, nego i izgleda da ne donosi ništa lepo i dobro. Osećajući da im je perspektiva posle završetka školovanja vrlo mršava, mnogi mladi “opredelili” su se za status večitih studenata, što potvrđuje i podatak da je prosečna dužina studiranja na Beogradskom univerzitetu oko devet godina. Drugi su se opredelili za neki vid lake zarade, pa tako imamo povećanu stopu kriminala i delinkvencije, a među mladim ženama – pojavu takozvanih “sponzoruša”. Oni koji se nisu “snašli”, okrenuli su se drogama, alkoholu, a sve je veći i procenat mladih koji pokušaju ili uspeju da izvrše samoubistvo.\nDeo mladih je, ponesen porivom da svoj identitet podrži stapanjem sa grupom istomišljenika, odabrao politički ili neki drugi vid angažmana. Kao i u drugim sferama, mladi su se i ovde raslojili. Neovisno od toga kojoj političkoj ili društvenoj orijentaciji pripadaju, mnogim današnjim mladima u Srbiji je svojstvena rigidnost u mišljenju i stavovima, isključivost koja osujećuje razumevanje između različitih grupa, a i ekstremizam u ponašanju. Jedna od čestih pojava u narastajućoj društvenoj krizi je razvoj negativnog identiteta, kada osoba nije u stanju da u sebi pomiri pozitivne i negativne tendencije. Najlakši put da se izađe na kraj sa negativnim identitetom je da se loše karakteristike projektuju na druge – roditelje, prijatelje ili neke grupe. Ovakva projekcija može dovesti do opasnog društvenog ponašanja kao što su izražene predrasude, ksenofobija ili diskriminacija protiv raznih grupa.\nZajedništvo u netrpeljivosti\nSlika mladih u Srbiji je veoma šarolika. Ima onih koji su ostali zarobljeni u svetu detinjstva. Odbijajući da odrastu i uključe se u svet odraslih, koji je sve samo ne smislen, sede u roditeljskim kućama i u kasnim dvadesetim žive kroz alternativne realnosti. Među najpopularnijim oblicima bega od odgovornosti spadaju reality show-ovi i sajber prostori za druženje (Facebook, MySpace i slično). Poneki “gluvare” po legendarnim klupicama u kraju i ispijaju pivo sa generacijama današnjih srednjoškolaca i okupljaju se na istim mestima gde su još pre deset godina pronašli neki smisao i osećaj zajedništva – KST, Park kod Vuka, klupice kod Studenjaka… Neki drugi pokušavaju da osnaže svoj poljuljani identitet stapanjem sa kolektivnim identitetom – nacionalni identitet, identitet građanina Evrope i slično. Mnogi mladi LDP-a, mladi radikali ili mladi članovi organizacija poput “1389” ili “Obraza”, u potpunom međusobnom nerazumevanju i netrpeljivosti, rade skoro identičnu stvar – grčevito spajaju svoj identitet sa identitom grupe, nacije, političke misli i ideje.\nZnačajan je i procenat onih koji ne vide drugi smisao do da se dobro zabave. Kafići u “Silikonskoj Dolini”, kao i noćni klubovi gde su lako dostupna psihostimulativna sredstva, sedišta su ovog sloja mladih ljudi. Ima i onih koji vredno rade, studiraju i uče, ne bi li otvorili sebi put “negde drugde”, gde očekuju da će biti više nade, smisla i perspektive.\nNa sreću, postoji i određeni procenat onih koji su krizu identiteta savladali i preživeli, u ovim i ovakvim uslovima. To su osobe čije su porodice uspele da ostvare svoj veoma važan zadatak – da amortizuju destabilišuće fakore sredine i društva na svog člana i zaštite ga u sazrevanju. Porodica, koja je doživela težak udar tokom proteklih decenija, poslednja je linija odbrane. Ona je osnovni oslonac društva i pojedinca i zato društvo mora da je neguje, stimuliše i podržava u svim uslovima i da je vrednuje kao vrhovni prioritet.\nLana Vučičević Miladinović, psiholog\nbroj 48, oktobar 2008.\nICM Electronics: Automatizovani u budućnost\nDa li je ekonomski imperijalizam uspeo u onome...\nUklanjanje ugljen-dioksida iz okeana: Lov na gasovitu morsku...\nInvestitorski zalet u Africi: Milijarde dolara za startap...\nBum tehnoloških kompanija na berzi: Šta su osnovana...\nZaštita podataka o ličnosti na radnom mestu: Reči...


- Primljeni su u čačansku bolnicu, za sada ono što znamo jeste da su u pitanju lakše telesne povrede i posekotine od stakla - rekao je za RINU dr Aleksandar Pajović, direktor Doma zdravlja u Čačku.\n"Novosti" pišu da to nije konačan broj povređenih, budući da ima još prijema.\nGradonačelnik Čačka pozvao je meštane koji su u blizini fabrike da se evakuišu.\n- Mole se svi građani koji žive u neposrednoj blizini kompanije "Sloboda" da se hitno evakuišu iz svojih domova. Evakuaciono mesto je Gradski fudbalski stadion - rekao je Milun Todorović.\nPrilikom večerašnje eksplozije pričinjena je i materijalna šteta na stambenim objektima.


Vijesti.ba: Zbog nedefiniranih stavova Brisela porastao euroskepticizam u BiH – EU-Monitoring.ba\nVijesti.ba: Zbog nedefiniranih stavova Brisela porastao euroskepticizam u BiH\nTekst objavljen na portalu Vijesti.ba 30.6.2018. godine, LINK\nPodrška građana Bosne i Hercegovine ulasku zemlje u Evropsku uniju sve je manja. Posljednje istraživanje „Stavova građana o članstvu u EU i procesu integrisanja“ kojeg je provela Direkcija za evropske integracije (DEI) pokazalo je da bi 56,5 posto građana BiH na referendumu o članstvu, glasalo za ulazak BiH u Evropsku uniju.\nO razlozima rasta “euroskepticizma” u Bosni i Hercegovini za Vijesti.ba govorili su Rasim Ibrahimagić ispred Inicijative za monitoring EU integracija BiH i Danijal Hadžović novinar i politički analitičar.\nIbrahimagić ističe da se podatak o smanjenju podrške građana i građanki Bosne i Hercegovine ulasku naše države u Evropsku uniju ne može posmatrati izolovano i okarakterisati kao odbacivanje ideje o integraciji BiH u EU, već više kao prisutnost jednog trenda kritičkog promišljanja o samoj Evropskoj uniji i cjelokupnom procesu integracija.\n“Ovaj podatak, dakle, treba posmatrati najprije u kontekstu samog stanja unutar Unije, sve više prisutnih internih problema, nemogućnost rješavanja zajedničkih izazova, rast populističkih pokreta unutar sve većeg broja zemalja Unije, ali i neodlučnosti Unije da se jasno odredi prema dezintegracijskim procesima koji kontinuirano tinjaju unutar Bosne i Hercegovine”, smatra Ibrahimagić.\nHadžović navodi da je sasvim logična stvar da i u BiH pada podrška članstvu u EU, jer je Unija u dubokoj krizi i među ljudima širom kontinentna sve je manje optimizma i entuzijazma po pitanju njene budućnosti.\n“Imate izlazak Velike Britanije iz EU, u Italiji je na vlast došla koalicija lijevih i desnih euroskeptičnih populista, u čitavoj istočnoj Evropi na vlasti su izrazito konzervativne euroskeptične stranke, koje prihvataju evropske fondove ne i evropske vrijednosti, u Austriji je na vlasti izrazito desničarska koalicija, u Njemačkoj je neizvjesna pozicija Angele Merkel… Prije nekoliko godina smo mogli govoriti o rastu euroskeptične populističke desnice u Evropi, danas je već to jedna od najsnažnijih opcija na kontinentu koja u mnogih državama u rukama drži vlast. Da biste uopće i mogli imati jednu složnu, kohezivnu i uspješnu političku zajednicu, vi morate imati zajednički sistem vrijednosti, barem u onom pogledu prihvatanja zajedničkog konstitucionalno okvira jednakog za sve i nekog jedinstvenog političkog identiteta. To EU nažalost nikada nije uspjela ostvariti. Previše je tu različitih, međusobno nekompaktnih mentaliteta, kultura, vrijednosti, historija, stepena razvijenosti, različitih političkih i ekonomskih sistema koji se nisu uspjeli integrisati u potpuno funkcionalnu zajednicu. Prednosti poput zajedničkog tržišta i otvorenih granica nažalost nisu dovoljan motiv koji bi anulirao sve te unutrašnje suprotstavljenosti koje postoje u EU”, kazao je Hadžović.\nIbrahimagić napominje da se informisanost stanovništva o Evropskoj uniji vremenom povećava, te su građani i građanke BiH svjesniji i negativnih posljedica koje članstvo može eventualno donijeti.\nIpak, on smatara da građani u BiH od EU zvaničnika još uvijek očekuju “udaranje po prstima” domaćih političara i političarki kada ovi ne obavljaju posao koji se od njih očekuje u procesu EU integracija, navodeći da to ipak nije slučaj.\n“Iz Brisela je sve više prisutna politika popuštanja u želji da BiH uhvati korak za drugim zemljama regije u ovom procesu, pa makar i prividno”, kaže Ibrahimagić.\nDrugi kontekst koji je bitan za ovaj podatak, naglašava Ibrahimagić, je dovođenje procesa EU integracija do besmisla na domaćem lokalnom planu.\n“Tromost naših institucija u rješavanju svih pitanja u vezi sa evropskim integracijama dovodi do zasićenja opšte populacije samom ovom temom. Ni izjave pojedinih domaćih zvaničnika da bi zarad rješavanja parcijalnih interesa čak stopirali i evropski put nikako ne doprinosi boljem stavu opšte populacije o samom ulasku u EU”, kazao je Ibrahimagić.\nHadžović također smatra da drugi faktor sve manjeg oduševljenja prema EU u BiH treba tražiti i u samom pristupu EU prema našoj zemlji. On ističe niz političkih pitanja u BiH prema kojima EU nema jasan stav.\n“Evo ja sada postavljam pitanja, šta je to EU konkretno ponudila našoj zemlji? Koja je to vizija evropske Bosne i Hercegovine? Koji je to sistem vrijednosti, kakav ekonomski model, kakvo uređenje? Je li u EU trebamo kao građanska država ili pak nekakva troetnička konsocijacija u kojoj bez obzira na demokratsku većinsku volju glas muslimana treba da vrijedi jednu trećinu glasa kršćanina, dok tzv. „ostali“ politički de facto i ne postoje? Je li BiH treba da bude „federalizirana“ (čitaj: troentitizirana) kako to izglasava Evropski parlament kao rezultat lobiranja HDZ-ovih zastupnika, ili su pak „konstitutivni narodi“ suprotstavljeni temeljnim principma EU, kako je to Evropska komisija nedavno poručila? Problem je što na ovo pitanje nećete dobiti odgovor, jer ni unutar same Evropske unije glede ovih pitanja i toga šta su EU vrijednosti, ako je ikada i postojao, više ne postoji konsenzus, posebno otkako na čitavom kontinentu rastu i na vlast dolaze populisti čiji uspjeh upravo i počiva na negiranju nekih od onih vrijednosti koje su se nekoć smatrale osnovom EU”, rekao je Hadžović.\nSa druge strane u parlamentarom životu BiH prije samo par dana desio se svojevrsni presedan kada je čitava jedna grupacija stranaka pod okriljem Hrvatskog narodnog sabora brutalno izgonorisala obraćanje evropskih zvaničnika u federalnom parlamentu, bojkotujući i njih i sjednicu parlamenta, a želeći time izraziti svoje nezadovoljstvo podrškom Evropske unije koja se tiče donošenja Zakona o izbornim jedinicama i broju mandata.\nTakvo ponašanje kompletne jedne politike predsjednik Jevrejske zajednice u BiH Jakob Finci okarakterisao je kao ravnodušnost te politike prema članstvu BiH u Evropskoj uniji uopće.\n“Tim bojkotom Hrvati, koji u vrlo visokom procentu posjeduju i hrvatsko državljanstvo – pa su samim tim i već Evropljani, pokazuju da im je skoro pa svejedno šta će biti sa BiH i hoće li ona ikada ući u Evropu.Njihova matična domovina, kako je predstavljaju dok ne dođu do suda, pa onda pobjegnu u BiH da ne bi otišli u zatvor, već je u Evropi i sasvim im je svejedno hoće li, kada i kako BiH ući u Evropu”, rekao je Finci.\nKada se sve u obzir, onda ne treba pretjerano ni da čudi što smo u posljednjih godina najveći angažman EU u BiH vidjeli oko toga da se pod svaku cijenu poveća akciza na gorivo. Tu se, naime, radilo o konkretnom interesu: obezbijediti dovoljno budžetskih sredstava kako bi se kredit mogao uredno servisirati evropskim bankama. Građani su s druge strane dobili znatno skuplje gorivo. I kad postave takve prioritete, kakva je onda to u konačnici poruka EU za građane BiH?\nStoga ne treba ni najmanje da čudi što sve veći broj građana gubi BiH entuzijazam prema EU i traži alternative u nekim drugim državama. Za povratak povjerenja građana u evropsku perspektivu Bosne i Hercegovine, po svemu sudeći biće potreban radikalniji zaokret Brisela u politici prema bh.zvaničnicima, ali i konkretniji potezi domaćih zvaničnika na putu BiH ka EU.


Objavljeno 27. jula 2017.\nPolitički analitičar Cvijetin Milivojević, govoreći o inicijativi predsednika Srbije Aleksandra Vučića za unutrašnjim dijalogom o Kosovu, izjavio je da to nije dijalog o opstanku Kosova, već dijalog o odricanju od Kosova.\nMilivojević za N1 kaže da je jedna od tajni dolaska na vlast Srpske napredne stranke (SNS) u minimizaranju nekih tema koje su bile bitne građanima.\n„SNS beži od odgovora na te teme, nikad nismo čuli šta nude kao rešenje za Kosovo, osim što nipodaštavaju sve one pre njih. Sad traži alibi, ovo je pokušaj za nešto što sledi i za šta je predsednik već doneo odluku – a to je da je prioritet EU, što u prevodu znači pravno obavezujući sporazum sa Kosovom“, smatra Milivojević.\nOsim tog razloga, navodi da je protiv unutrašnjeg dijaloga o Kosovu i zbog toga što bi, kako kaže, to bio monolog, a ne dijalog.\n„Zatim, opozicija bi se učešćem u dijalogu samougasila jer bi dala alibi. Ozbiljan problem je i kršenje Ustava“, kaže Milivojević.\nDodaje da treba izabrati ono što je srpski interes, a to je prema njegovom mišljenju „da Srbija razmišlja o sebi“.\nTadić ne može da povede opoziciju\nNa pitanje o izjavi lidera Socijaldemokratske stranke Borisa Tadića da je opozicija blizu dogovora o zajedničkom nastupu na beogradskim i parlamentarnim izborima, Milivojević smatra da Tadić „ima malu stranku koja ne može da povede opoziciju“.\n„Drugo, način njegovog ophođenja sa Demokratskom strankom je očigledno način koji demokrate ne prihvataju. Dalje, otkud njemu pravo da kaže ko može u njegov front“, kaže on.\nMilivojević smatra da „ne treba silom terati opoziciju da se ujedinjuje“.\n„Treba napraviti dve, možda čak i tri kolone, ali koje će imati obavezu da posle izbora naprave koaliciju. Verovatno da bi imali šansu da zajedno formiraju vlast posle izbora“, zaključuje on.\nO zastarelosti slučaja malog Alekse\nGovoreći o zastarelosti slučaja malog Alekse, Milivojević je rekao da to ne čudi imajući u vidu stanje u pravosuđu.\nTakođe podseća da ni Skupština Srbije nije usvojila takozvani Aleksin zakon.\nOn je naveo primere zastarelosti slučajeva nekih biznismena, konstatujući da ti primeri govore da postoji i direktno političko mešanje u pravosuđe.\nSlične Teme:Aleksandar Vučić, Cvetin Milivojević, Izdvojeno, Kosovo\nReply on Twitter 1282122683673706502Retweet on Twitter 1282122683673706502Like on Twitter 12821226836737065025\nReply on Twitter 1282116832942530561Retweet on Twitter 12821168329425305612Like on Twitter 12821168329425305618\nReply on Twitter 1282061904077357061Retweet on Twitter 1282061904077357061Like on Twitter 12820619040773570619


OVO SE NE ODNOSI NA POŠTENE PRODAVCE KOJIMA JE STVARNO NEŠTO STIGLO 'PREKO GRANE' I KOJI STVARNO NEMAJU NAČINA DA ISPITAJU,I NADAM SE DA MI ONI NEĆE ZAMERITI.\nProdavce koji prodaju nešto pa stave 'stiglo iz Švajcarske,nemam načina da ispitam,ali meni deluje ok' -izbegavam u širokom luku,jer su to uglavnom prodavci koji prodaju neispravne predmete kao neispitane da bi možda podigli cenu za nijansu time što će neko pomisliti 'u jbt,pa ovo je jeftino,možda je ispravno,ko zna' i licitiraju. I da,nisam napomenuo da je to najčešće slučaj sa onima koji prodaju telefone,računare,računarske komponente,fotoaparate ili televizore. Fazon stigao mu računar od 'preko' ali nema naponski kabal da ispita jelte.\nKad malo bolje razmisliš,računar vredi 100 evra ako je ispravan,a ne vredi ni 10 ako je neispravan,pa zar nije bolje da ga testiraš nekako i uzmeš veće pare ako je ispravan? To vam je isto kao oni kad prodaju dojave na fejsu,traže samo 30 evra i dobijaš dojavu kvote 30 koja ti menja život,a u stvari samo razmisliš malo i zapitaš se ako on stvarno ima dojavu,što bi tebe izmuzao za 30 evra kad može da ode da uplati i da se sam obogati? Skrenuo sam malo sa teme,ali je poenta tu.


Milorad Dodik: BiH možda neće biti za 10 godina\nOn u intervjuu za Tanjug tvrdi da je međunarodna zajednica sve više umorna od očuvanja nečega što mnogi ne žele.\n“Srbi istinski nikada nisu prihvatali Bosnu. BiH poslije raspada Jugoslavije nije politički i istorijski interes srpskog naroda. Bosna nije doživjela sudbinu bivše Jugosdlavije jer je snažan međunarodni faktor želio da je očuva na jednoj iracionalnoj priči kako ste mogli da očuvate nešto što se zvalo Jugoslavija u malom, a niste mogli da očuvate veliku Jugoslaviju, a možete očuvati malu Jugoslaviju”, kaže Dodik.\nPrema njegovim riječima, jedini razlog što BiH nije doživjela sudbinu bivše Jugoslavije jeste to što međunarodni faktor i dalje istrajava na iracionalnoj tezi da je moguće očuvati nešto što su ranije zvali Jugoslavijom u malom, a da, pri tom, nisu mogli da očuvaju veliku Jugoslaviju.\n“Naravno da treba da bude pomirenje i da ne treba da ulazimo u sukobe. Treba da živimo na ovom prostoru, ne može niko nikoga da eliminiše, ni Bošnjaci Srbe, niti mi njih, a za tim nema ni potrebe. Oni moraju da imaju svoje, a mi imamo svoje, i samo je to način da živimo normalno jedni pored drugih”, kazao je Dodik.\nBošnjaci, prema njegovim riječima, prave grešku jer promovišući politiku da su najveće žrtve smatraju da imaju pravo na sve, pa i pravo na glupost i, umjesto da Hrvatima i Srbima ponude koncesije i tako pokušaju da stvore bazični konsenzus za postojanje BiH, oni sprovode politiku majorizacije i dominacije.\n“Moja uloga je da spriječim da otpočnu procesi koji će za 10, 20 ili 50 godina dovestio do toga da Srbi ovdje budu marginalna manjina koja je majorizirana od strane druge nacionalne grupe”, rekao je Dodik.\nBIH je, prema njegovom mišljenju, region zamrznutog sukoba gdje se mir održava pod snažnim pritiskom međunarodne zajednice, a jedina stvar koja Srbe zadržava u toj državi jeste Dejtonski sporazum.\nPrema njegovim riječima, RS, iako je nacionalni projekat, nije uperena ni protiv koga, a nacionalne manjine i grupe se u njoj osjećaju veoma slobodno, jer nema nijednog zakonskog i ustavnog ograničenja za njihove slobode.\nRadovan Višković pozvao Fadila Novalića da održe zajedničku sjednicu vlada RS i FBiH


Dan online - Regioni: Djeca sadila drveće i cvijeće - 2017-05-13\nRegioni U OKVIRU AKCIJE UREĐENJA SELA LUBNICE Djeca sadila drveće i cvijeće\nU okviru akcije uređenja sela Lubnice, prepoznatog po prirodnim ljepotama i turističkim potencijalima, NVO „Sjeverna zemlja“ je donirala sadnice i komplete baštenskog alata osnovnoj školi u tom selu, kao i brojnim domaćinstvima koja se bave seoskim turizmom.\n- Cilj ove aktivnosti je bio da se da doprinos unapređenju turističkih kapaciteta ovog kraja. Uključujući i najmlađe u ovu akciju smatramo da će se kod lokalnog stanovništva unaprijediti nivo ekološke svijesti i probuditi želja za očuvanjem prirodnih ljepota, kojih na prostoru Lubnica ima u izobilju. Zadovoljni smo što je i direktor škole u Lubnicama Boban Došljak zajedno sa nastavnim osobljem i đacima doprinio da se akcija sprovede što efikasnije – naglasio je direktor NVO „Sjeverna zemlja“ Marinko Barjaktarović, dodajući da su podršku akciji dali i predstavnici Regionalne razvojne agencije za Bjelasicu, Komove i Prokletije.\nOn je podsjetio da je projekat finansiran sredstvima Komisije za demokratiju Američke ambasade u Crnoj Gori za 2016. godinu.D.J.


Najava: Otvaranje izložbe Pobednici - zrenjaninski paraolimpijci | 14/12/2021 VOLIM ZRENJANIN\nNajava: Otvaranje izložbe Pobednici – zrenjaninski paraolimpijci\nZrenjanin - Narodni muzej\nPostavka pod nazivom ”Pobednici – zrenjaninski paraolimpijci” biće otvorena u Malom salonu Narodnog muzeja Zrenjanin u ponedeljak, 20. decembra 2021. godine u 12 časova.\nGrad Zrenjanin i Narodni muzej Zrenjanin ovu izložbu organizuju u čast sugrađana koji su na nacionalnom i internacionalnom nivou zabeležili vrhunske rezultate u nekoliko sportskih disciplina predstavljajući svoje klubove i grad. Njihove biografije, kao i priloženi predmeti svedoče o važnosti učešća osoba sa invaliditetom u sportskom životu.\nOd kraja 19. veka do danas, Zrenjanin dosledno neguje reputaciju grada sporta, u kome su zastupljene mnoge sportske discipline, kolektivni i pojedinačni sportovi i čiji su predstavnici osvajali prestižne nagrade i medalje na lokalnim, evropskim, svetskim takmičenjima, pa i olimpijskim igrama. Ova duga i bogata tradicija i kvalitet potvrdili su i titulu koju je naš grad poneo u 2021. godini, a to je – Evropski grad sporta.\nOkolnost da je sport deo svakodnevice Zrenjanina uticala je i na to da pod okriljem Narodnog muzeja Zrenjanin postoji Soba istorije sporta, koja se nalazi u okviru stalne postavke Muzeja.


Bramerc će se ŽALITI NA HRVATSKU - Nova Borba\nSerž Bramerc, Foto: Tanjug\nBramerc će se ŽALITI NA HRVATSKU\nVlada bivšeg premijera Zorana Milanovića usvojila je, naime, zaključak o saradnji s BiH kod pružanja pravne pomoći u krivičnim postupcima.\nGlavni tužilac Haškog suda Serž Bramerc odlučio je da, praktično na kraju mandata tog suda, izvesti Savet bezbednosti UN da je u Hrvatskoj još na snazi zaključak vlade iz 2015. koji onemogućava saradnju sa pravosuđem BiH u sankcionisanju dela ratnih zločina počinjenih u Bosni i Hercegovini.\nSerž Bramerc je u intervjuu za riječki Novi list potvrdio da će u redovnom izveštaju izvestiti Savet bezbednosti UN i da će, kako kaže, spomenuti da je Tužilaštvo haškog suda "vrlo nezadovoljno" činjenicom da je zaključak hrvatske vlade iz 2015. još na snazi.\nNa vladinoj sednici, na kojoj je zaključak usvojen, premijer Zoran Milanović naveo je: "Dvadeset godina nakon rata i dve godine pre zaključenja rada Haškog suda, nama dolaze predmeti s političkim inkriminacijama".\n"Moramo jasno staviti do znanja da po tome nećemo postupati. Nakon 20 godina, političke optužnice nećemo dopustiti", izjavio je tada Milanović, prenosi Novi list.\nO tom je zaključku Bramerc prošlog petka u Zagrebu razgovarao s ministrom pravosuđa Draženom Bošnjakovićem.\n"Rekao sam ministru da sam vrlo iznenađen da u jednoj članici EU izvršna vlast može tako drastično intervenisati u vlastito pravosuđe sprečavanjem izvršavanja određenih zahteva za pomoć iz BiH, te da se nadam da će hrvatsko pravosuđe imati dovoljno poverenja u to da će pravosuđe BiH takve slučajeve procesuirati na najbolji mogući način, pa stoga takva vrsta političkog veta nije potrebna", rekao je Bramerc u intervjuu za riječki Novi list.\nMilanovićeva vlada obustavila je mogućnost istražiteljima iz BiH pristup dokumentima Hrvatskoga veća odbrane (HVO) na osnovu, kako je navedeno, "skandalozno politički ispisanih optužnica" po kojima su Hrvatska i Bosna i Hercegovina, Hrvati s HVO-om bili agresori u Bosni i Hercegovini.


Hitna: Povreda u kafanskoj tuči i transport u Niš - Bujanovačke\nPočetna GRAD Hitna: Povreda u kafanskoj tuči i transport u Niš\nHitna: Povreda u kafanskoj tuči i transport u Niš\nBujanovačke12. apr 2019.GRAD, NASLOVNA0\nBujanovac, 12. april 2019. Nemački državljanin, poreklom iz okoline Bujanovca, star 53 godine,noćas je hitno prebačen za Niš zbog velikog izliva krvi na mozak, rečeno je Bujanovačkim u Službi hitne pomoći.\nPo rečima dežurnog lekara dr Jovane Antić, ovaj pacijent je dovežen u Službu hitne pomoći u besvesnom stanju, ali sa normalnom funkcijom srca i pluća.\n„Hitno je upućen u bolnicu u Vranju gde mu je urađen skener na Odeljenju neurologije. Nalaz je pokazao da se radi o velikoj hemoragiji, odnosno izlivu krvi u mozak, pa je transportovan za Niš“, rekla je dr Antić.\nU ranim jutarnjim časovima došlo je do tuče u jednom ugostiteljskom objektu u Bujanovcu nakon koje je jedna osoba zatražila lekarsku pomoć zbog povrede nosa.\nU Službi hitne pomoći je tokom noći obavljeno oko 60 pregleda.\nTAGDr Jovana antić hitna pomoć\nPrevious PostSaša Arsić: Iz Bujanovca 150 građana organizovano na protest u Beogradu Next PostOsmaci u petak i subotu rade probni test\nPromena vremena puni Hitnu službu u Bujanovcu\nDr Jovana Antić: Kovid ambulanta Bujanovac, na prvoj liniji fronta


Temišvar: Završna konferencija ECOSOLDER - MEDIJA CENTAR BOR );\nOdržana završna konferencija u okviru projekta Ecosolder u Temišvaruu\nU okviru IPA programa prekogranične saradnje Rumunija-Srbija, kao i projekta Ecosolder – „Promocija novih ekoloških legura za lemeljenje, na bazi obojenih metala iz ruda rumunsko-srpske prekogranične oblasti“, u Temišvaru je 21.11.2014. održana završna konferencija (Closing Conference) pod nazivom „Achievements of the ECOSOLDER project. Recommended applications for ecollogical filler alloys“ („Dostignuća ECOSOLDER projekta. Preporučene primene ekoloških lemnih legura“), u organizaciji instituta ISIM iz Temišvara, Rumunija.\nKonferencija je održana u hotelu „Perla“ u Temišvaru. aktivnim učešćem naučnika Rumunije:\nNicolae Farbaş – Scientific Director (ISIM Timişoara, Romania):\nLia Nicoleta Boţilă, Radu Cojocaru, Victor Verbiţchi, Lia Nicoleta Boţilă, Cristian Ciucă, Horia Florin Daşcău(ISIM Timişoara, Romania):\nHoria Binchiciu (SUDOTIM AS S.R.L. Timişoara, Romania), Traian Fleşer (Politehnica University Timişoara, Romania), Emilia Binchiciu (SUDOTIM AS S.R.L. Timişoara, Romania), Ionelia Voiculescu (University Politechnica of Bucharest, Romania):\n(ISIM Timişoara, Romania):\nVictor Verbiţchi, Lia Nicoleta Boţilă, Radu Cojocaru (ISIM Timişoara, Romania):\nIspred IRM Bor, aktivno učešće na konferenciji uzeli su: dr Ana Kostov, dr Aleksandra Milosavljević, Radiša Todorović, Slađan Milenović i Vesna Florić.\nNa završnoj konferenciji, učesnici projekta ECOSOLDER iz ISIM i IRM Bor su zaokružili rezultate rada na projektu. Prikazana je retrospektiva projekta, od početka do finalnih rezultata koji mogu imati primenu u praksi. Predložena su moguća praktično rešenja za primenu lemnih legura. Takođe, posebno je naglašena izuzetna saradnja partnera na projektu (ISIM – Temišvar, Rumunija i IRM Bor – Bor, Srbija), koja je rezultirala i dobrim ostvarenim rezultatima, kao i dobijenom nagradom za najbolji praktični projekat. Shodno tome, izražena je želja za nastavkom saradnje između ove dve institucije na budućim programima i projektima.


I kompanija Ryanair privremeno obustavlja letove iz Niša prema Italiji\nIrska niskotarifna avio-kompanije Ryanair obustaviće avio-saobraćaj iz Niša do Milana (Bergamo) tokom marta meseca zbog situacije sa koronavirusom. Svi letovi biće obustavljeni u periodu od 17.03. do 04.04. navodi se na sajtu ove kompanije\nIrska niskotarifna avio-kompanija Ryanair navodi da je primorana na dodatno otkazivanje letova usled situacije sa koronavirusom Covid 19. Letovi iz Niša neće saobraćati u periodu od 17.marta do 4.aprila. Podsetimo, Vlada Italije uvela je mere ograničenog kretanja širom zemlje u cilju sprečavanja širenja koronavirusa.\n„Svi pogođeni putnici su danas primili obaveštenja putem emaila o otkazivanjima ili promenama leta. Svi putnici koji nisu obavesteni o promenama mogu očekivati da će njihovi letovi biti realizovani kako je prvobitno bilo zakazano “, navode iz kompanije Ryanair.\nOvo je druga kompanija koja je privremeno suspendovala letove iz Niša do Italije, nakon sto je to juče učinila nacionalna avio-kompanija Air Serbia koja je privremeno obustavla letove iz Niša do Bolonje i Rima.\nAvio-kompanija, izvinila putnicima zbog poremećaja, ali je primorana da se pridržava uputstava Svetske zdravstvene organizacije i nacionalnih vlada.


Prijava protiv „teško alkohiolisanog” bicikliste koji je naleteo na auto\nPripadnici policije u Sremskoj Mitrovici podneli su prekršajnu prijavu protiv pedesetčetvorogodišnjeg bicikliste koji je u stanju teške alkoholisanosti izgubio kontrolu nad biciklom, udario u putnički automobil i zadobio lake telesne povrede, koje je konstatovao dežurni lekar, saopšteno je iz MUP-a Srbije. Pošto je vožnja pod uticajem alkohola jedan od najčešćih uzroka saobraćajnih nezgoda sa nastradalim osobama, saobraćajna policija apeluje na bicikliste i vozače motornih vozila da dosledno poštuju zabranu upravljanja pod uticajem alkohola.\n07.05.2019 u 16:52\nDa li je trebalo da sačekamo da Pantić pregazi nečije dete\nDirektorka Agencije za bezbednost saobraćaja odgovorila je sportskom komentatoru na pismo koje je uputio povodom saobraćajnog prekršaja koji je napravio u Beogradu. „Na sreću po građane Beograda i njihovu bezbednost u saobraćaju, nemamo ni nekoliko desetina, a još manje ni nekoliko stotina slučajeva dnevno, da neko udari u policijsko vozilo sa 1,73 promila alkohola u krvi i onda krene da vozi Brankovim mostom u suprotnom smeru, ističe Jasmina Milošević direktorka Agencije za bezbednost saobraćaja. Srećom po sve stanovnike Beograda, takvo nešto se ne dešava u našoj prestonici često ni na godišnjem , ni mesečnom nivou, a kamoli dnevnom. Naprosto je užasno da Milojko Pantić ne oseća grižu savest zbog toga što je uradio. Iz svega što je naveo jasno je da je njemu jedino\n01.05.2019 u 10:56\nGrad Njujork zabranio je reklamiranje alkohola na gradskim objektima i imovini navodeći da preterano konzumiranje alkohola predstavlja rizik po zdravlje. Zabrana koja stupa odmah na snagu odnosi se na autobuska stajališta, kioske, punktove bežičnog interneta i kioske za reciklažu, ali ne i na lokacije gde se prodaje alkohol kao što su restorani, stadioni i koncertne dvorane. Postojeće reklame alkoholnih pića moći će da ostanu do isteka ugovora, prenosi AP. Ovakvu odluku prethodno su doneli i Filadelfija, San Francisko i Los Anđeles. „Ova odluka o zabrani reklamiranja alkohola na gradskoj imovini potvrđuje našu posvećenost zdravlju i odlučnost da zaštitimo dobrobit svih Njujorčana”, rekao je gradonačelnik Bil de Blasio. Gradski čelnici navode da studija pokazuje da


Izložba o zaboravljenim porukama slobode u Parizu | Srpska dijaspora | Vesti iz dijaspore i o dijaspori\nNaslovna Dijaspora Dijaspora na vezi Izložba o zaboravljenim porukama slobode u Parizu\nIzložba o zaboravljenim porukama slobode u Parizu\nU Kulturnom centru Srbije u Parizu biće održana izložba „Logor Niš i spomen-park Bubanj – zaboravljene poruke slobode“ od 10. do 31. januara 2017. godine.\nNa izložbi će učestvovati arhitekta konzervator dr Aleksandra Mirić, akademski slikar mr Perica Donkov i reditelj Vladimir Đorđević iz Media i reform centra Niš. Oni će predstaviti svoj rad kroz izložbeni poliptih digitalno obrađenih fotografija velikog formata i video rad. Inspiracija im je sećanje na bekstvo iz logora Crveni krst 1942. godine i na više desetina hiljada streljanih na Bubnju.\nU okviru ove postavke biće prikazan i dvodelni dokumentarni film „Priča o slobodi“, realizovan u produkciji Media i reform centra Niš i u režiji Vladimira Đorđevića. Film je podržalo Mininistarstvo kulture i informisanja Republike Srbije.\nCilj izložbe je prezentacija i promocija memorijalnog parka Bubanj i univerzalnih poruka slobode i tolerancije koje su predstavljene kroz multidisciplinarni performans.\nKao deo izložbe održaće se i tribina 27. januara, na Svetski dan holokausta. Učesnici tribine biće dr Aleksandra Mirić iz Niša i direktor servisa za baštinu UNESCO grada Arla Bouzid Sabeg. Osim što Niš i Arl dele istoriju holokausta, od 2007. godine imaju potpisan ugovor o saradnji.


Potpisnici Sporazuma su se obavezali da će posvetiti sve svoje kapacitete izgradnji prosperitetnog, pravednog, otvorenog, pluralnog i demokratskog društva u BiH. Pored toga, potpisnici su potvrdili svoju opredijeljenost za saradnju u ispunjavanju uvjeta za punopravno članstvo BiH u Evropskoj uniji (EU).\nSporazum kojim se nastoji kreirati neophodan politički okvir za jačanje učesničke demokratije u BiH korespondira sa zahtjevima EU i potrebama BiH za transparentno kreiranje i provođenje javnih politika u nadležnosti Vijeća ministara BiH.\n“Vijeće ministara BiH će nastaviti sa aktivnostima koje su usmjerene ka daljnjem razvitku transparentnih procedura finansiranja programa i projekata nevladinih organizacija iz budžeta ministarstava i tijela Vijeća ministara BiH, a koji doprinose efikasnijem artikuliranju i primjeni javnih politika iz nadležnosti Vijeća ministara BiH,” izjavio je predsjedavajući Vijeća ministara BiH, dr. Denis Zvizdić.\n“Saradnja institucija vlasti s nevladinim organizacijama, kao i sa zainteresiranom javnošću jedna je od temeljnih vrijednosti demokratskih društava. Naš cilj je uključiti sve nivoe vlasti u BiH u procese transparentnog i funkcionalnog dijaloga sa građanima i nevladinim organizacijama”, izjavila je tom prilikom ambasadorica Sjedinjenih Američkih Država u BiH Maureen Cormack.\n“Funkcionalni dijalog s nevladinim organizacijama, kao i učešće građana u procesu kreiranja i provođenja javnih politika važni su elementi procesa evropskih integracija. Danas, kada BiH, odnosno njene institucije finaliziraju odgovore na Upitnik Evropske komisije, ovaj sporazum ima još veću važnost”, dodao je ambasador Lars-Gunnar Wigemark, šef Delegacije EU i specijalni predstavnik EU u BiH.\nSporazum je realiziran uz tehničku pomoć EU finansiranog projekta „Izgradnja kapaciteta institucija vlasti pri angažiranju u političkom dijalogu s predstavnicima civilnog društva u BiH”(CBGI).\nEU finansira projekt “Izgradnja kapaciteta institucija vlasti pri angažiranju u političkom dijalogu s predstavnicima civilnog društva u BiH” (CBGI) u iznosu 576,430.00 eura iz sredstava IPA 2012: Program za BiH u okviru IPA komponente tranzicijske pomoći i izgradnja institucija. Za više informacija, molimo Vas da posjetite www.cbgi.ba i CBGI in BiH Facebook stranicu, kao i CBGI Twitter CBGIinBiH


Vesti online / Sport / Fudbal / Sedorf dobio dozvolu da predvodi Milan, iako nema licencu\nSedorf dobio dozvolu da predvodi Milan, iako nema licencu\nNovi šef stručnog štaba Milana Klarens Sedorf dobio je dozvolu od Fudbalskog saveza Italije (FIGC) da predvodi Milan, iako nema trenersku licencu, objavljeno je danas na zvaničnom tviter profilu kluba.\nMilan je uprkos tvrdnjama agenta Sedorfa da je njen klijent kvalifikovan da predvodi ekipu morao FIGC-u da pošalje zahtev da se Holanđaninu odobri izuzeće i dozvoli da predvodi "rosonere" s klupe. Milan je juče sa 37-godišnjim Holanđaninom potpisao saradnju na dve i po godine.\nSedorf je na klupi Milana zamenio Masimilijana Alegrija, koji je posle poraza od Sasuola (3:4) dobio otkaz. Trener Juventusa, lidera Serije A, Antonio Konte je danas ocenio da je Alegri "trener, kog treba poštovati", a da Sedorf može da postane "veliki trener".\n"Sedorf nema iskustva kao trener, ali znajući ga kao igrača, svog protivnika, znam da on ima sve da postane jedan od najbolji trenera. Nije bitno odakle počinjete, bitno je gde završavate... to sam rekao i ovde u Torinu na mojoj promociji", rekao je Konte.\nMilan u Seriji A posle 19 odigranih utakmica zauzima 11. mesto sa 22 boda, a Sedorf će svoj debi na klupi imati u nedelju protiv Verone na San Siru.\nFUDBAL Sedorf: Juventus samo tenk može da zaustavi\nFUDBAL Inzagi: Daću sve za Milan!\nFUDBAL Alegri odlazi, Inzagi ili Sedorf na klupi Milana?


Kavitacija – Lacrima Spa\nMetoda koristi novopatentiranu ultrazvučnu terapiju, talase određene frekvencije, fokusirane kroz kožu na specifičnu dubinu, ciljajući masne ćelije u potkožnom tkivu. Tako usmerena energija talasa deluje isključivo na masne ćelije – membrane pucaju, masnoća se izliva u međućelijske prostore, a zatim se prirodno, uz pomoć prisutnih enzima, razgrađuje i limfnim sistemom elimniniše iz tela.\nSa ovim tretmanom je moguće potpuno bezbolno, posle samo oko 60min izgubiti nekoliko stotina grama masnih ćelija ZAUVEK, a to se vidi po momentalnom smanjenju obima od oko 2-5 cm na mestima gde postoje naslage sala ili masni celulit. „Glava” aparata po koži klizi preko nanetog kontaktnog gela, uz blago zujanje koje asocira na delotvornost, a osećaj toplote i relaksacije su jedine prateće „pojave”.\nTretmani se rade jednom u sedam do deset dana, sa pratećom obaveznom limfnom drenažom (ručna ili LPG lipomasaža ili Triaktiv laserom). Broj tretmana se individualno određuje na konsultaciji koju kod nas vrši lekar.\nTokom Vaše individualne konsultacije, lične i diskretne, možete saznati više o metodi Kavitacije, a takođe i koje su još dopunske terapije prikladne da postignete željeno reoblikovanje tela, zatezanje kože ili smanjenje oticanja nogu, npr., a takođe i za podmlađivanje lica.


Može li Rusija formirati anti-NATO blok - 27.01.2022, Sputnik Srbija\nMože li Rusija formirati anti-NATO blok\nRusija pokušava da se približi državama-članicama NATO-a umesto da se sukobljava s njima, izjavio je zamenik predsednika Saveta bezbednosti Rusije Dmitrij... 27.01.2022, Sputnik Srbija\n„Generalno, blokovi su zastareli koncept, iz perioda Hladnog rata od kojeg svi, navodno, pokušavaju da se odmaknu. Štaviše, trudili smo se da gradimo odnose, vođeni su različiti razgovori, čak i o tome kako da budemo bliži sa NATO-om. Nisu nas čuli, ne žele da nas vide, zato se situacija razvija po drugom scenariju“, rekao je Medvedev.Zamenik predsednika Saveta bezbednosti Rusije skrenuo je pažnju na paradoks postojanja NATO-a: on sada nema protivnika, države ili saveze država za koje bi postojanje zapadnog sveta i NATO-a bilo nedopustivo. Medvedev je podsetio da se Rusija nikad nije držala takvog stava uprkos problemima u saradnji sa državama Alijanse.Komentarišući situaciju oko Ukrajine, Medvedev je istao da Rusija i Alijansa ne žele rat.„Niko ne želi rat i treba uraditi sve da do njega ne dođe. Tim pre između Rusije i, na primer, Severnoatlanske Alijanse“, rekao je bivši predsednik Rusije.On smatra da je jedini put da se rat izbegne - dogovor. U vezi s tim, Medvedev je naglasio važnost pregovora Rusije i NATO-a o bezbednosnim garancijama.\nRusija pokušava da se približi državama-članicama NATO-a umesto da se sukobljava s njima, izjavio je zamenik predsednika Saveta bezbednosti Rusije Dmitrij Medvedev, govoreći o potencijalnom formiranju antiNATO bloka.\n„Generalno, blokovi su zastareli koncept, iz perioda Hladnog rata od kojeg svi, navodno, pokušavaju da se odmaknu. Štaviše, trudili smo se da gradimo odnose, vođeni su različiti razgovori, čak i o tome kako da budemo bliži sa NATO-om. Nisu nas čuli, ne žele da nas vide, zato se situacija razvija po drugom scenariju“, rekao je Medvedev.\nZamenik predsednika Saveta bezbednosti Rusije skrenuo je pažnju na paradoks postojanja NATO-a: on sada nema protivnika, države ili saveze država za koje bi postojanje zapadnog sveta i NATO-a bilo nedopustivo. Medvedev je podsetio da se Rusija nikad nije držala takvog stava uprkos problemima u saradnji sa državama Alijanse.\nKomentarišući situaciju oko Ukrajine, Medvedev je istao da Rusija i Alijansa ne žele rat.\n„Niko ne želi rat i treba uraditi sve da do njega ne dođe. Tim pre između Rusije i, na primer, Severnoatlanske Alijanse“, rekao je bivši predsednik Rusije.\nOn smatra da je jedini put da se rat izbegne - dogovor. U vezi s tim, Medvedev je naglasio važnost pregovora Rusije i NATO-a o bezbednosnim garancijama.


Pripadnici Ministarstva unutrašnjih poslova, Uprave saobraćajne policije u narednom periodu vršiće pojačanu kontrolu organizovanog prevoza dece autobusima.\nSaobraćajna policija napominje da je organizator prevoza dužan da najkasnije 48 časova pre otpočinjanja prevoza obavesti nadležan organ o prevozniku, mestu i vremenu polaska, broju angažovanih autobusa i vozača, kao i o broju prijavljene dece.\nOd 1.septembra 2019. godine, odnosno početka primene Pravilnika o načinu obavljanja organizovanog prevoza dece, provereno je ukupno 842 autobusa, od čega je 10 autobusa upućeno na vanredni tehnički pregled, a kod četiri autobusa utvrđene su nepravilnosti. Takođe, dva vozača autobusa su isključena iz saobraćaja.\nIzvršenim kontrolama utvrđeno je da autobusi često nemaju sigurnosne pojaseve na svim sedištima ili su pojasevi neispravni, kao i da organizatori prevoza izbegavaju kontrolu tako što ne prijavljuju održavanje ekskurzije.\nTakođe, saobraćajna policija apeluje na roditelje da održavanje ekskurzije prijave teritorijalno nadležnom organu unutrašnjih poslova ili Upravi saobraćajne policije, na imejl-adresu usp@mup.gov.rs, nakon čega će saobraćajna policija izvršiti kontrolu autobusa i vozača.


Coa93 - Klub putnika\nCoa93 replied to Nikodijevic's topic in Život i posao preko grane\nCao svima, Da li ima neko iskustva sa workandliveinchina.com ? Dobio sam posao preko njih, nemam fakultetsku diplomu i samim tim ne mogu dobiti radnu vizu, ali su mi rekli da mogu doci na turisticku,ali svakog meseca cu morati da napustim Kinu na jedan dan( i oni organizuju to). Interesuje me da li neko ima iskustva sa njima? Izvinjavam se ako je vec neko pisao o njima, nisam prelistavao temu Pozdrav\nCoa93 replied to nemoguca's topic in Amerike\nCoa93 replied to corazon_bg's topic in Amerike\nZdravo svima, potreban mi je savet vazano za ovu temu. Imam turističku vizu na 10 godina, isao sam u septembru, tacnije 15.septembra 2018. Godine u Njujork i Majami, preko turističke agencije na 2 nedelje i vratio se 1. Oktobra. Zatim sam 25. decembra opet isao, ovog puta u Cikago, bez problema sam prosao, ali sam ostao skoro 6 meseci, pecat su mi lupili do 22.juna, vratio sam se 16.juna, znaci skoro 6 meseci ali nisam prekoracio. Isao bih ponovo sada polovinom oktobra , razmisaljao sam do Njujorka opet kartu da uzmem, da li mislite da me mogu cimati s obzirom da sam bio 6 me


Studentska sekcija Društva za neuronake Srbije poziva sve zainteresovane da se priključe sjajnom timu u realizaciji projekta ,,Mozgosaurus’’. Ovaj projekat finansira Centar za promociju nauke.Tema projekta će biti evolucija i građa mozga dinosaurusa, a održaće se u Prirodnjačkom centru Svilajnac, u periodu od 08. do 12. septembra.\n„Mozgosaurus“ je osmišljen u saradnji Studentske sekcije Društva za neuronauke Srbije i Prirodnjačkog centra Svilajnac. Projekat će biti realizovan tokom meseca septembra 2021. godine u dino parku Prirodnjačkog centra Svilajnac. Kroz interesantna predavanja o pojedinačnim vrstama predstavljenim u parku, posetioci će imati priliku da saznaju više o načinu života i funkcionisanju nervnog sistema dinosaurusa. Kroz predavanja i interaktivne radionice posetioci će na način prijemčiv mlađem uzrastu učiti o osnovnim konceptima morfologije, funkcije i evolucije nervnog sistema dinosaurusa, a posebno će biti organizovane i radionice koje će na interaktivan način prikazati kako su naučnici došli do podataka o mozgu ovih davno izumrlih gmizavaca. Za starije posetioce biće organizovana predavanja eminentnih profesora sa Univerziteta u Beogradu.\nFokus ovog projekta je promocija i dencentralizacija nauke. Ukoliko te neuronauke čine radoznalim/om i voliš da svoje znanje i entuzijazam prema nauci prenosiš drugima, ako želiš da stekneš iskustvo u organizovanju naučno-popularnih manifestacija i promociji nauke i da se pored toga zabaviš i upoznaš ljude koji dele tvoja interesovanja, prijavi se za volontiranje na projektu ,,Mozgosaurus’’! Ako do sada nisi čuo/la za Studentsku sekciju za neuronauke, na sajtu http://www.neuronauke.org možeš naći informacije i fotografije naših prethodnih projekata. Pored svih gore navedenih stvari, takođe ćeš biti u prilici da obogatiš svoj CV.\nŠta ti treba da bi bio naš volonter?\n-ljubav prema neuronaukama\n-zainteresovanost za dinosauruse, mozak i evoluciju\n-altruistički i timski duh\n-želja za promocijom nauke van Beograda\n-mogućnost dolaska u Svilajnac (112 km udaljenosti od Beograda, najmanje jedan dan na 6h)\nAko te je nešto od navedenog privuklo, popuni prijavu u vidu Google formulara koja se nalazi na sledećem linku:\nKonkurs je otvoren do 31.08.2021.godine. Odabrani kandidati će biti kontaktirani!\nSvi učesnici će dobiti sertifikate o učešću koje mogu da iskoriste za ostvarivanje dodatnih ESPB, kao i za učlanjenje u Sekciju za neuronauke!


Jedanaesta generacija bečejskih kosmopolita otputovala u Švajcarsku - Portal Moj Bečej - Bečejske opštine iz ugla građana!\nJedanaesta generacija bečejskih kosmopolita otputovala u Švajcarsku\nEkspedicija od 14 srednjoškolaca u pratnji profesorke dr Žarke Svirčev i profesora Ivana Kovača je jedanaesta generacija bečejskih „Kosmopolita“ koja će realizovati dvonedeljni program Interkulturalne razmene učenika u Dečijem selu kraj švajcarskog grada Trogena.\nRoditelji, prijatelji i aktivisti Društva prijatelja dece opštine Bečej ispratili su u utorak, 1. avgusta, s platoa ispred sportskog centra bečejske „ambasadore pozitivnih primera“.\n-Ovo je deo projekta „Multiplikacija – živeti tolerantno“, koji već jedanaestu godinu realizuje Društvo prijatelja dece opštine Bečej uz podršku Dečije fondacije Pestaloci iz Švajcarske, Lokalnog plana akcije za decu opštine Bečej, bečejskih srednjih škola, roditelja učenika i privrednog sektora. Ove godine će im društvo praviti vršnjaci iz Vrbasa, Kule, Subotice, Bosne i Hercegovine i domaćina Švajcarske, a zajedno će raditi na sticanju znanja i veština o interkulturalnoj komunikaciji i promovisanju ljudskih i prava dece. Nije na odmet da dodam da je od 2007. godine 236 aktivista Društva prijatelja dece opštine Bečej boravilo u svojevrsnoj poseti Švajcarskoj i po povratku stečeno znanje prenela vršnjacima, rekla nam je predsednica Društva prijatelja dece opštine Bečej Izabela Šormaz.\nPored svakodnevnih kreativnih radionica, mladi Bečejci će imati vremena da se upoznaju s kulturno – istorijskim, privrednim i turističkim destinacijama u okolini Trogena. A zemlja „čokolade“ ima šta da ponudi.


HOROSKOP ZA POSLOVNE LJUDE: Šta kažu zvezde za biznis u aprilu - Nira Press\nPočetna » HOROSKOP ZA POSLOVNE LJUDE: Šta kažu zvezde za biznis u aprilu\nNa pravi način se pokrećete, imate bolju energiju i organizovaniji ste. Ovo je i period u kojem vam se mogu otvoriti, neočekivano, dosta povoljne poslovne šanse. Iskoristite priliku jer dolazi promenljiv period u kojem ne smete žuriti, pogotovo kada su finansije u pitanju. Napravite dobru strategiju jer se slična situacija neće ponoviti uskoro. Ovo je poslovno dosta povoljan period.\nGeneralno gledano – ovo jeste period da učvrstite svoje pozicije, ali i da napredujete i pokrenete neke velike i trajne poslovne projekte. Zvezde su vam naklonjene, bićete prodorniji i odlučniji, ali ćete imati i više sukoba i problema sa šefovima. Poslovno ćete biti vrlo aktivni, ali je moguć nesklad između radnih i privatnih obaveza.\nNove ideje, nove poslovne mogućnosti, novi planovi – sve je to pred vama. Prve zaista dobre rezultate videćete tokom aprila i ovo vam jeste jedan od najboljih perioda za akciju svake vrste. Rad u inostranstvu ili saradnja sa stranim firmama su neke od opcija koje vam daju veliku šansu za uspeh. Generalno gledano, ovo je period velikih aktivnosti i promena za vas.\nRakovi imaju zastoje i tenziju na polju posla već neko vreme. Promene u ovom periodu nisu po vašoj volji, a verovatno ćete biti i razočarani ljudima na čiju ste pomoć i podršku računali. Ali, od aprila kreću povoljnosti, nove ideje i poslovne ponude koje će vam dati vetar u leđa i stabilnost za budućnost. Ali, ne zaboravite na izazove i teškoće koji mogu potrajati još neko vreme.\nCela 2021. godina je za Lavove godina velikih poslovnih napora ali i velikih promena. Napravićete ogroman zaokret, ali to neće biti baš uvek put posut ružama. Već ste u prva dva meseca imali velike teškoće, ali su od marta počeli da duvaju mnogo povoljniji vetrovi i tokom celog proleća bićete poslovno uspešni. Nastojte da učvrstite poziciju jer su moguće i negativne oscilacije u narednom periodu.\nVaše polje poslovne svakodnevice i obaveza biće aktivirano tranzitima Saturna i Jupitera i u suštini – ovo je mesto kojem bi trebalo da posvetite svoju punu pažnju. Naime, ovo je period kada se vi razvijate, kada shvatate svoje potencijale, kada se probijate u poslovnoj sferi i kada ćete imati velike mogućnosti napredovanja i to tokom ovog prolećnog perioda.\nOvo je period kada ćete mnogo raditi a finansijski nikako nećete uspevati da se stabilizujete i “sastavite”. No, to ne znači da za vas ova godina nije pripremila i dobre stvari. U suštini, Vage će se jako pokrenuti i napraviti niz poslovnih promena koje će vrlo brzo dati svoje rezultate. Najbolji i najuspešniji period vam je baš ovo proleće, kraj marta i ceo april.\nOd ovog aprila ćete imate veoma stabilnu finansijsku situaciju. No, veliki deo novca će otići na ulaganje u privatne poslove, na dom i na članove porodice. Ali, novčani tokovi će biti stabilni. No, naradićete se od prvog do poslednjeg dana aprila. Imaćete mnogo kočnica, zahtevne saradnike i teškoće, ali se vaš poslovni uspon ne može zaustaviti.\nIako proleće nagoveštava povoljniju situaciju za vas na polju komunikacija, ne krećite odmah sa slavljem. Posla će biti previše, da nećete imati ni trenutak predaha. Naprotiv, povremeno ćete morati da rešavate situacije u trku i da se organizujete i snađete u deliću sekunde. Posebno su naporni mart i april, ali za vas nema opuštanja sve do kraja ove godine.\nTokom aprila će vam se više puta otvarati šanse za brzinske zarade, ali tada je potrebno prvo da dobro razmislite i da se ne zalećete. Iako je vaš poslovni segment stabilan, finansijski nije – a te finansije najpre možete pokvariti sopstvenom brzinom, impulsivnošću i željom da se “oparite” što pre. Pružiće vam se mogućnost i da se oprobate u nečem potpuno novom, ali morate dobro da procenite rizik posla.\nSada je prilika da ostvarite rezultate iz svega onoga u šta ste ulagali trud i vreme duži vremenski period. Posle napornog februara, mart i april pružaju vam stabilizaciju i pokretanje napred. Prolećni meseci i jedan deo leta doneće vam i znatno poboljšanje finansija što će biti dodatni podstrek za vas da nastavite istim tempom.\nApril je vreme kad treba da shvatite da ukoliko niste uspeli iz prvog pokušaja, to ne znači da treba odustati, naprotiv. Ova godina vam donosi napornu svakodnevicu, zahtevne obaveze i teškoće sa ljudima sa kojima sarađujete. Na proleće ćete imati jednu odličnu poslovnu šansu i valjalo bi je iskoristiti, jer ćete ponovo takvu priliku imati tek od jeseni ove godine.


Bugarske poljoprivrednike brine kako će bez pesticida - AgroSmart\nBugarski poljoprivrednici sumnjaju u to da će Evropska komisija biti u mogućnosti da ponudi bio-zamene za hemikalije koje su podjednako efikasne protiv štetočina i koji mogu osigurati dosadašnje prinose. Trenutno se proizvođači oslanjaju na pesticide.\nPredstavnici Ministarstva poljoprivrede komentarisali su da su svesni zabrinutosti i rekli da će se Bugarska založiti za dodatne subvencije EU za sve poljoprivrednike koji koriste održivu poljoprivrednu praksu i smanje korišćenje hemikalija na poljima.\n„Za sada jednostavno nema alternative hemikalijama. Procedura za odobravanje bioloških alternativa trajaće godinama i neizvesno je da li će biti efikasne protiv bolesti i štetočina“, ocenio je predsednik Nacionalne asocijacije proizvođača žitarica u Bugarskoj Kostadin Kostadinov.\nSpomenuti strateški planovi pokriće razdoblje od 2021. do 2027. Svaka članica EU mora da se založi i brani svoje politike i šeme finansijske podrške pred EK, preko kojih će podstaći poljoprivrednike da ispune ciljeve EU.\nPredstavnici bugarskog Ministarstva poljoprivrede rekli su za EURACTIV.bg da će Komisija do kraja 2020. dati Bugarskoj preporuke za smanjenje upotrebe pesticida. Poljoprivrednici su dobili garancije da će biti finansijskih podsticaja za postizanje novog cilja. Nakon dobijanja preporuka Komisije i informacija o specifičnim nacionalnim ciljevima za smanjenje upotrebe pesticida, izvršiće se analiza društveno-ekonomskih efekata postizanja ciljeva Zelenog sporazuma.


Održan seminar na temu "Planiranje nabavki i izrada plana nabavki za 2017.godinu" | rpk-kraljevo.co.rs\nOdržan seminar na temu "Planiranje nabavki i izrada plana nabavki za 2017.godinu"\nNa zahtev preduzeća sa područja RPK Kraljevo koja učestvuju u javnim nabavkama 26.decembra 2016. održan je seminar u Regionalnoj privrednoj komori Kraljevo, na temu: Planiranje nabavki i izrada plana nabavki za 2017.godinu i kvartalno izveštavanje.\nUčesnici seminara (Putevi Kraljevo,Čistoća Kraljevo,Toplana Kraljevo, Biblioteka Stefan Prvovenčanin Kraljevo, Optša bolnica Studenica,Dom zdravlja Kraljevo,Gradska uprava Kraljeva, Direkcija za planiranje i izgradnju Kraljevo,JKP Čačak, Grejanje Čačak) upoznati su sa softverskom aplikacijom i sa mogućim problemima i greškama koje se pojavljuju prilikom izrade plana i slanja izveštaja Upravi za javne nabavke.\nOdlični predavači, Danijela Bokan iz Ministarstva finansija- šef službe za finansijsko upravljanje i kontrolu; dugogodišnji rukovodilac na poslovima planiranja nabavki i kvartalno izveštavanje u Upravi za javne nabavke i Gordana Predić, šef informatike u SO Čukarica, autor softverske aplikacije za planiranje nabavki i kvartalno izveštavanje razjasnile su sve dileme koje su imali učesnici seminara. Zaključak svih učesnika bio je da je ovakva vrsta seminara veoma dobra i da treba nastaviti sa ovakvom praksom.


Vesti online / Vesti / Svet / Erdogan pred haškim sudom?\nAdvokat Piter Robinson zatražio je od predsednika Mehanizma međunarodnih krivičnih sudova u Hagu da razmisli o pokretanju postupka protiv predsednika Turske Redžepa Tajjipa Erdogana i ministra pravde Bekira Bozdaga zbog nepoštovanja suda, jer u pritvoru drže sudiju žalbenog veća Mehanizma, koji treba da odlučuje u postupku za reviziju protiv njegovog klijenta.\nBranio Radovana Karadžića, a sad napada Erdogana\nU svom podnesku Robinson, koji je srpskoj javnosti poznat i kao branilac Radovana Karadžića, ukazao je da su Erdogan i Bozdag neopravdano izbegli da postupe po nalogu haškog Mehanizma iz januara ove godine da sudiju Akaja puste iz pritvora, dok je za to vreme Ngirabatvare i dalje u zatvoru na izdržavanju kazne.\n- Ukoliko dođe do pokretanja postupka protiv Erdogana i Bozdaga, to bi bio prvi postupak protiv zvaničnika neke države zbog nepoštovanja odluka Tribunala - naveo je Robinson podsetivši da je u ovom slučaju država prvi put uhapsila sudiju sa diplomatskim imunitetom i odbila da ga pusti na slobodu.\nPredsednik Mehanizma međunarodnih krivičnih sudova u Hagu Teodor Meron nedavno je saopštio da Turska ometa rad suda u Hagu jer onemogućava sudiji da postupa u predmetima u kojima je zadužen i ugrožava njegovu nezavisnost, i da će o tome obavestiti Savet bezbednosti UN, koji je osnivač tog suda.\n* Nemci napali Erdogana: Mi smo tolerantni, ali nismo glupi\n* Erdogan poručio Kurdima: Ja sam čuvar mira i slobode!\nMinistar pravde Turske\nEX YU "Svedočenje Mladića dragoceno za istinu"


Predsednik Donald Tramp po povratku u Belu kuću sa partije golfa\nSTERLING, VIRDŽINIJA —\nPredsednik SAD Donald Tramp igrao je golf u svom klubu u Sterlingu, državi Virdžiniji, kada su američki mediji proglasili njegov izborni poraz.\nTramp je Belu kuću napustio u predsedničkom vozilu i stigao je na svoj golf teren u trenutku kada su mediji, uključujući i Foks njuz, proglasili demokratu Džoa Bajdena za izabranog 46. predsednika SAD.\nI to je poštedelo predsednika od sirena i uzvika građana koji su se okupili ispred Bele kuće da proslave proglašenje Bajdenove pobede.\nDok je predsednička kolona vozila prilazila Sterlingu u Virdžiniji, sa strane su stajale i Trampove i Bajdenove pristalice.\nJedna žena je pokazala palac na dole predsedničkoj limuzini.\nPosle nekoliko sati u golf klubu, predsednik se vratio u Belu kuću, a kolona vozila je ovoga puta prošla pored mase Bajdenovih pristalica u centru Vašingtona.\nTramp na golf terenu u Virdžiniji\nBajden još "nije potvrđen"\nI dok je Tramp igrao golf, njegova kampanja je objavila saopštenje.\n"Znamo da Džo Bajden žuri da se lažno proglasi pobednikom, a njegovi medijski saveznici mu u tome pomažu i ne žele da se sazna istina. Činejnica je da ovi izbori nisu završeni", piše u saopštenju.\n"Džo Bajden nije potvrđen kao pobednik u pojedinim državama, uz to što će se u mnogim ponovo brojati glasovi, a u nekim državama su pokrenuti sudski procesi koji bi mogli da utvrde pobednika", objavila je Trampova kampanja i najavila da će nastaviti da podnosi tužbe od ponedeljka. "Tramp neće biti miran dok Amerikancima ne onemogući da se glasovi pošteno izbroje kako i zahteva demokratski proces".\nTramp je na Tviteru ranije objavio da je dobio izbore.\nAli, u realnosti, Tramp nije uspeo da osvoji 270 elektorskih glasova koliko je potrebno da pobedi na izborima, prema projekcijama američkih medija. Među njima je i Foks njuz koji podržava Trampa.\nIako se glasovi još broje, poznato je da je Tramp osvojio i četiri miliona glasova manje od Bajdena, zaključno sa subotom.\nPredsednik Tramp se još nije obratio javnosti. Poslednje obraćanje je bilo u četvrtak uveče kada je osporavao legitmitet izbora, pa su njegov govor prekinule tri nacionalne američke televizije ABC, NBC, CBS.\nTo što Tramp nije priznao poraz ne može da spreči Bajdena da preuzme dužnost predsednika 20. januara 2021.\nObičaj je da tokom inaguracije predsednik koji odlazi stoji pored novoizabranog.


Radmanović je imao priliku za salto mortale\n0 7 Avgusta, 2012 09:35\nBakir Izetbegović, predsjedavajući Predsjedništva Bosne i Hercegovine, izjavio je sinoć u Tuzli da o važnom političkom i humanitarnom pitanju, kakva je situacija u Siriji, naša zemlja mora da ima stav.\nOn je prokomentarisao optužbe iz manjeg bh. entiteta koje su stigle nakon glasanja naše zemlje u Generalnoj skupštini Ujedinjenih nacija o prijedlogu rezolucije o stanju u Siriji.\n“Posao Predsjedništva BiH je da zauzme stav o tome. Kroz usvajanje rezolucije u oktobru mi smo zauzeli stav u kojem je pozvan sirijski režim da prestane sa nasiljem nad civilima i gaženjem ljudskih prava, te da se prekine sukob i pokrene unutarsirijski dijalog”, kazao je Izetbegović, dodajući da nova rezolucija ponavlja taj stav, te da sirijski režim osuđuje zbog upotrebe teškog naoružanja u naseljenim mjestima i traži primjenu Ananovog plana.\nOn je podsjetio da su sve zemlje Evropske unije i regiona podržale rezoluciju, a da BiH ima obavezu usklađivanja političkih stavova sa EU, jer je potpisala Sporazum o stabilizaciji i pridruživanju.\n“Oni koji sada protestuju mogli su napraviti salto mortale i da se BiH okrene protiv onoga što je ranije usvojeno. Ako je gospodin Radmanović htio da to uradi, imao je priliku, jer sam ja prošle sedmice sazvao hitnu sjednicu Predsjedništva na kojoj se on nije pojavio. Zbog toga sam se kretao u okviru ranije zauzetih stavova i dao instrukciju MVP-u da se rezolucija podrži”, pojasnio je Izetbegović.\nJuventus je favorit u novoj sezoni


Prenos suđenja na MKSJ-u putem Interneta ponovo poèinje | Međunarodni krivični sud za bivšu Jugoslaviju\nPrenos suđenja na MKSJ-u putem Interneta ponovo poèinje\nPrenos suđenja na MKSJ-u putem Interneta ponovo počinje\nHaag, 7. januara 2008.\nPRENOS SUĐENJA NA MSKJ-u PUTEM INTERNETA\nDANAS PONOVO POČINJE\nPrenos sjednica iz sve tri sudnice MKSJ-a putem Interneta nastaviće se danas.\nMeđunarodni sud uspješno prenosi suđenja pred MKSJ-om od 1995., a iz sve tri sudnice na relevantnim jezicima od 2005. Tu uslugu je uspostavio i njome upravljao vanjski provajder na dobrovoljnoj osnovi, u šta tehničke službe Međunarodnog suda nisu bile neposredno uključene.\nNažalost, taj provajder je nedavno imao ozbiljne tehničke probleme, što je uzrokovalo ozbiljne prekide prenosa svih suđenja na MKSJ-u. I Sekretarijat MKSJ-a i vanjski provajder bili su ozbiljno zabrinuti zbog tih problema i razgovarali su kako bi našli način da se obezbijedi ponovno funkcionisanje sistema.\nTokom zimske pauze u radu Suda, obje strane su usko sarađivale na prelaznom projektu koji je imao za cilj otklanjanje grešaka u sistemu, a zatim prebacivanje odgovornosti za funkcionisanje prenosa putem Interneta na tehničke službe MKSJ-a.\nRezultat toga je da MKSJ sada može nastaviti s prenosom svih javnih suđenja. Uz mogućnost prekida tokom ove sedmice zbog preciznog podešavanja nekih elemenata, MKSJ se nada da u budućnosti neće doći do tehničkih poteškoća koje bi prekidale tu jako potrebnu i široko korištenu uslugu.


Ferrol Home Asia tepih cena, cene Srbija, prodaja Beograd Novi Sad Niš\nFerrol Home Asia tepih cene\n- Mogu se koristiti obe strane tepiha.Materijal: Pamuk / akrilik Boja: ruzicasta/plava... specifikacija\nMogu se koristiti obe strane tepiha,Materijal: Pamuk / akrilik Boja: ruzicasta/plava\nTrenutno nemamo slike za Ferrol Home Asia tepih\nEPonuda nije internet prodavnica već Vam omogućava da brzo i lako nađete Ferrol Home Asia tepih po najjeftinijoj ceni. Naš cilj je da kupci budu što bolje informisani o ponudi Ferrol Home Asia tepih na tržištu Srbije. Vrlo lako nalazite željeni proizvod za kategoriju Tepisi cene, ne morate da lutate od sajta do sajta za Ferrol Home Tepisi, sve Vam je na jednom mestu. Naši operateri svakodnevno ažuriraju cene ali je potrebno da proverite cenu i dostupnost za Ferrol Home Asia tepih sa PRODAVCEM. EPonuda ne može da garantuje potpunu tačnost specifikacije i slika za Ferrol Home Asia tepih. Pre kupovine, podatke za Ferrol Home Asia tepih proverite na sajtu PROIZVOĐAČA.


Toti: Mislio sam da ću zauvek ostati u Romi | Novine Toronto\nToti: Mislio sam da ću zauvek ostati u Romi\nBivši kapiten Rome Frančesko Toti rekao je da je mislio da nikada neće napustiti klub i da je klubu potreban neko ko poznaje okruženje i fudbal.\n"Zamišljao sam da ću zauvek ostati u Romi. Ali, stavili su me uza zid, naterali su me da donesem odluku koju nikada ne bih doneo. Napravio sam izbor, odlučio sam da ostanem u svetu fudbala", rekao je Toti za Bobo televiziju, preneli su italijanski mediji.\nToti je celu karijeru proveo u Romi, od 1992. do 2017. godine odigrao je 786 utakmica i postigao 307 golova. Toti, čiji je nadimak bio "Princ Rima", osvojio je titulu u Seriji A, dva Kupa Italije i dva Super kupa Italije.\nOn je nedugo po završetku igračke karijere preuzeo funkciju direktora, a podneo je ostavku u junu 2019. godine zbog neslaganja sa upravom kluba.\nUpitan šta bi uradio da ga novi vlasnici kluba kontaktiraju, Toti je rekao da bi svakako razgovarao sa njima.\n"Želim da nastavim put, ne bih se smirio dok ne završim posao. Osećao bih se loše što ostavljam saradnike, a ako bih se umorio od svega, video bih šta dalje. Pre bih se ubio nego što bih napustio Romu. Mogao sam da donesem samo dobre stvari", naveo je on.\nToti je rekao da pati jer je izostavljen iz projekta, ali da se nada najboljim rezultatima ekipe.\n"To gledam iz navijačkog ugla, ponekad se naljutim jer želim najbolje rezultate. Nadam se da ću pomoći Romi svojim radom, barem sa strane. Ali, patim. Mogao sam da uradim više nego ostali direktori, ali bio sam poslednji Mohikanac. Nikada me nisu uključili u donošenje odluka. Sada je klub i dalje kod stranaca, trener i sportski direktor su stranci. Neko ko zna sve o Romi, mogao bi da bude koristan, a to je ono što u ovom trenutku nedostaje", naveo je 44-godišnji Toti.\n"Zašto mnogi bivši igrači ne mogu da budu deo kluba? Možda zato što su (vlasnici) dosadni. Ako bih ja preuzeo fudbalski klub, pozvao bih bivše igrače jer oni znaju fudbal", dodao je Toti, koji je sa reprezentacijom Italije osvojio Svetsko prvenstvo 2006. godine.


Joksimović: Nema "čekaonice" za EU, Mišelova ideja - produbljivanje saradnje\nVesti Autor:Beta23. maj. 202215:596 komentara\nMinistarka za evropske integracije Srbije Jadranka Joksimović izjavila je da nova politička realnost sa kojom se svet suočava kao posledicom sukoba u Ukrajini na drugačiji način usmerava međunarodne odnose, pa i politiku proširenja EU.\nKakva je stvarna evropska perspektiva regiona – članstvo u EU ili „čekaonica“\n11. maj. 2022 27\nDW: Šolc u Srbiji 10. juna\n„Nedvosmislena je poruka da nikakvih zamena i čekaonica za članstvo nema, već je reč o produbljivanju saradnje u okviru postojećih pristupnih pregovora sa Srbijom“, prokomentarisala je Joksimović Mišelovu ideju „evropske geopolitičke zajednice“.\n„To je novi politički kredo koji je postao deo političke realnosti iako samo usaglašavanje u toj oblasti nije definsano kao uslov u pregovaračkom okviru za našu zemlju“, rekla je Joksimović.\nJoksimović je rekla i da je Srbija „nepobitno napredovala u reformskim procesima i da o tome svedoči i najnoviji neformalni izveštaj Evropske komisije o vladavini prava koji uvažava sve postignuto pojačanim aktivnostima usmerenim na ispunjavanje suštinskih kriterijuma iz pristupnog procesa, onog u klasteru 1 – Osnove“.\nEvropska unijaJadranka JoksimovićSrbija


Potencijal velikih baza podataka: Kako predvideti ponašanje kupca? - Biznis i Finansije\nHome\tTekstovi\tPotencijal velikih baza podataka: Kako predvideti ponašanje kupca?\nPotencijal velikih baza podataka: Kako predvideti ponašanje kupca?\nby bifadmin 10. juna 2014.\nVelike baze podataka su korisne za sve industrije, a u maloprodaji su posebno značajne za predviđanje navika kupaca, optimizaciju lanca snabdevanja, do praćenja rezultata promocije proizvoda. Manje kompanije, takođe, mogu da koriste ove analize i steknu prednost nad konkurencijom.\nU sistemima koji funkcionišu u realnom vremenu, često je neophodno da se za veoma kratko vreme analiziraju podaci koji se brzo menjaju. Jedan od takvih primera je zaštita od prevara u bankarstvu ili kockanju. Da bi uhvatili korak i uspešno obavili taj zadatak, stručnjacima u IT odeljenjima je potreban radikalno novi pristup. Takođe, postavlja se pitanje šta je od te ogromne količine podataka relevantno za kompaniju? Zato se u podjednako važne ciljeve ubrajaju selektovanje i čuvanje samo onih podataka koji zaista imaju vrednost za preduzeće.\nGde se velike baze podataka koriste? Kratak odgovor je – svuda. Ne postoji industrija ili odeljenje u kompaniji kojem velika baza podataka nije od koristi, od poljoprivrede, preko proizvodnje, do maloprodaje. U studiji koju je IDC sproveo sa Austrijskim tehnološkim instiutom (AIT) za potrebe Ministarstva za inovacije u Austriji, identifkovano je 18 privrednih grana u kojima korišćenje velikih baza podataka može biti korisno. Ali ključno pitanje nije da li bi neka kompanija ili njena podružnica mogle da imaju koristi od velike baze podataka, već – kako te podatke upotrebiti? Jer, njihovo korišćenje zahteva puno znanja o industriji u kojoj kompanija posluje, kao i znanja kako dobro upravljati podacima i konkretnim tehnologijama kao što su Hadoop (softverske biblioteke koje omogućavaju korišćenje podataka na velikoj mreži kompjutera uz korišćenje jednostavnih tehnika). Da bi se velike baze podataka maksimalno koristile, potrebno je analizirati rad kompanije iz različitih uglova.\nRazličita odeljenja unutar kompanije mogu, takođe, imati koristi od velikih baza podataka. Tako će zaposleni u odeljenju marketinga bolje razumeti svoje kupce ako budu analizirali njihove potrebe i način na koji reaguju, na primer, preko društvenih mreža. Odeljenja ljudskih resursa mogu da steknu dragocene uvide u pogledu zapošljavanja novih ljudi, tako što će analizirati društvene mreže ili bilo koje druge raspoložive podatke. Jer, poslodavcima je danas važno da pronađu kadrove koji, pored stručnih kvalifikacija, dele vrednosti preduzeća i mogu dobro da se uklope u timski rad. Ako je reč o važnosti velike baze podataka za odeljenje finansija, finansijski direktor kompanije ne samo da želi da uporedi poslovanje preduzeća u odnosu na isti period prethodne godine, već mu je bitno da projektuje i kakvi će rezultati biti na kraju godine. Danas postoji više informatičkih rešenja koja omogućavaju da se podaci jednostavno “izvade” iz baze radi upoređivanja rezultata poslovanja sa istim periodom u prethodnoj godini, i kombinuju sa ugovorenim narudžbinama/ prodajom, u sistemu upravljanja prodajom. Ovakve analize omogućavaju bolje razumevanje i predviđanje razvoja posla i značajno doprinose tome da se eliminiše bilo kakva slučajnost.\nMaloprodaja: ispred konkurencije\nMaloprodaja je, takođe, jedna od mnogih grana u kojoj velike baze podataka imaju značajnu primenu u osmišljavanju asortimana. Različite lokacije u okviru jednog grada zahtevaju različite proizvode. Pretpostavimo da smo zaduženi za postavljanje strategije jednog velikog supermarketa. Mogli bismo da optimizujemo našu ponudu proizvoda prilagođavajući je potrebama naših kupaca.Da bi to postigli, moramo da znamo naše klijente. Pre svega, trebalo bi da analiziramo šta se od naših proizvoda često prodaje, koji su to obrasci koji utiču na njihovu prodaju i pronađemo koje to robe nisu naročito popularne.\nDakle, iz supermarketa bismo mogli da eliminišemo nepopularne proizvode i fokusiramo se samo na one najpopularnije. Kupci će steći utisak da je ovo specifičan supermarket, pravo mesto za zadovoljavanje njihovih potreba i nastaviti da stalno dolaze. Međutim, ovakva taktika se sprovodi već duže vreme, i isto to rade i konkurenti. Cilj je nešto drugo: predvideti buduće ponašanje u određenoj oblasti i fokusirati se na ono što u tom pravcu može da se uradi .\nEvo jednog skorašnjeg primera iz Beča, gde je jedan ceo distrikt doživeo veliku promenu: poslovni univerzitet prebacio se na novu lokaciju. To je podiglo troškove života na toj lokaciji, jer je njena demografska struktura promenjena; doselili su se ljudi sa visokim obrazovanjem, koji su u stanju da sebi priušte skuplje stanove i, žele da budu blizu mesta u kojem rade ili studiraju. Posledično, ti ljudi imaju potpuno drugačiji pristup onome šta žele da kupe i koliko su za to spremni da plate. Ako bismo bili u stanju da sagledamo obrazac ovih promena, mogli bismo da optimizujemo naš portfolio i prilagodimo ga pre nego što to drugi urade, odnosno da postignemo prepoznatljivost kod novih kupaca pre konkurencije.\nPraćenje rezultata promocije proizvoda\nDruge značajnije mogućnosti kreću se u širokom rasponu, od optimizacije lanca snabdevanja do praćenja rezultata promocija proizvoda. Ako, na primer, postoji promocija/akcija za jedan određeni proizvod u lancu radnji, često je neophodno da u realnom vremenu znate kako se ova promocija razvija. Zamislite da, na primer, imate dve radnje u lancu koje su blizu jedna drugoj. Obe prodaju pivo po sniženoj ceni tokom jednog dana. Jednoj prodavnici akcija ide veoma dobro, dok drugoj ide prilično loše u poređenju s prvom.\nS jedne strane, kompanija može imati dovoljno podataka da shvati zašto je to tako (možda zbog drugačijih obrazaca kupovine). Sa druge strane, ovakav uvid bi omogućio da se jedna roba pomeri iz radnje gde se slabo prodaje u drugu gde ide dobro, što bi povećalo i optimizovalo prodaju. Neki ljudi će verovatno otići i u drugu prodavnicu da bi našli proizvod koji je na akciji, ali mnogi će se jednostavno okrenuti i otići, ako ništa nije učinjeno na optimizaciji ponude. Ovo daje maloprodaji potpuno nove mogućnosti za optimizaciju svog rada. To važi i za manje manje kompanije koje, takođe, mogu da koriste ove analize i steknu prednost nad konkurencijom.\nMario Meir-Huber, IDC, Austria\nSrpsko IT tržište u 2013. godini raslo više od 9%\n„Dunav osiguranju“ do sada prijavljeno 300 šteta po osnovu ugovora za kasko osiguranje


Beta 21. septembra 2021. 17:50\nAmerički predsednik Džozef Bajden (Joseph Biden) izjavio je danas, u svom prvom obraćanju Generalnoj skupštini UN, da se svet nalazi na „istorijskoj prekretnici“ i da SAD sa partnerima moraju hitno da se bave pitanjima kao što su pandemija korona virusa, klimatske promene i kršenje ljudskih prava.\nUsred rastućih tenzija sa Kinom, Bajden je rekao da SAD „ne žele novi hladni rat“.\nNe spominjući direktno Kinu, Bajden je priznao sve veću zabrinutost zbog porasta tenzija izmedju dve zemlje.\n„Ne želimo novi hladni rat ili svet podeljen na tvrde blokove“, rekao je američki predsednik.\nPodsetio je na svoju odluku da prošlog meseca okonča najduži američki rat u Avganistanu i istakao da će američka administracija sada preusmeriti pažnju na intenzivnu diplomatiju u rešavanju kriza sa kojima se suočava svet.\n80 putnika kruzera na Dunavu zaraženo koronom\n„Završili smo 20-godišnji sukob u Avganistanu“, rekao je Bajden.\n„Zatvarajući ovaj period nemilosrdnog rata, otvaramo novu eru intenzivne diplomatije koristeći snagu naše razvojne pomoći za pomoć ljudima širom sveta“, dodao je predsednik SAD.\nRekao da će SAD biti lider u suočavanju sa izazovima ali da to neće raditi same.\nBajden je u ponedeljak uveče doputovao u Njujork na sastanak sa generalnim sekretarom UN Antonijom Guterešom (Guterres) uoči današnjeg obraćanja.


Delije - Blic Sport\nZvezdaši ponovo POMERILI GRANICU! Svi se pitali zbog čega je izlepljen CEO BEOGRAD, ali je putokaz jasan - pravac Marakana! /VIDEO/\nFudbaleri Crvene zvezde sutra od 20 časova dočekuju Vojvodinu na svom stadionu, a navijači srpskog šampiona u sjajnom raspoloženju čekaju početak nove sezone.\nNakon osvajanja regionalne titule, usledilo je veliko crveno-belo slavlje u nekadašnjem "Piioniru".\nSnimak koji budi emocije! Navijači Crvene zvezde su u Srbiji i u Crnoj Gori ovako obeležili godišnjicu NATO bombardovanja /VIDEO/\nNavijači Crvene zvezde obeležili su širom Srbije i Crne Gore godišnjicu početka NATO agresije na Saveznu republiku Jugoslaviju, a snimak svakako budi sećanja i emocije na te teške dane.\nKošarkaši Crvene zvezde su u okviru 31. kola Evrolige gostovali ekipi CSKA, a na taj meč došli su ne samo navijači gostujućeg kluba, već i velikog rivala "armejaca", moskovskog Spartaka.\nFudbaleri Crvene zvezde i Milana sastali su se u u šesnaestini finala Lige Evrope, a na stadionu "Rajko Mitić" dogodila se situacija koja je potpuno iznenadila goste iz Italije.\nTragom informacije da je UEFA dozvolila Crvenoj zvezdi da za utakmicu šesnaestine finala Lige Evrope protiv Milana može da organizuje prisustvo navijača, raspoređenih na tribinama u sklopu 30 odsto iskorišćenosti kapaciteta, potražili smo neke odgovore u klubu sa “Marakane”.\nKošarkaški klub Crvena zvezda ima novog trenera, a dosadašnji - ima jednu veliku neostvarenu želju.\nPOZNATO ŠTA SE DESILO NAKON UPADA "DELIJA" NA TEREN Otkriveno šta su navijači rekli i TRAŽILI igračima i Stankoviću\nDan nakon utakmice Kupa Srbije i upada navijača Crvene zvezde na stadion "Rajko Mitić" oglasio se klub iz Ljutice Bogdana.


Postavio Redakcija Kucnilekar\t OdAug 14, 2018\nIako može da izazove problem zbog neprijatnog mirisa koji stvara, treba znati da je crni luk izuzetno blagotvorna namirnica za zdravlje, a posebno lekovito deluje na srce, odnosno ceo kardiovaskularni sistem.\nPokazalo se da njegovi takozvani sumporni spojevi mogu da smanje i količinu holesterola i triglicerida i ojačaju ćelijske membrane u crvenim krvnim zrncima. Zbog tih karakteristika luk pomaže u prevenciji srčanog udara.\nIstraživanja su pokazala da luk može da poboljša i gustinu kostiju, pa zbog toga može posebno da koristi ženama u menopauzi koje se suočavaju s gubitkom gustine kostiju. Pored toga, pokazalo se i da žene koje su prošle menopauzu mogu da smanje rizik od preloma kuka ako svakodnevno konzumiraju luk.\nIsto tako potvrđeno je da luk ima protivupalno dejstvo. Sumporni molekuli iz njega poboljšavaju aktivnost specifičnih belih krvnih ćelija koje imaju važnu ulogu u imunosistemu. Ta vrsta povrća sadrži i antioksidanse koji sprečavaju oksidaciju masnih kiselina u telu, pa se na taj način stepen upale održava pod kontrolom.\nIstraživanja su pokazala da luk smanjuje i rizik od nekoliko vrsta raka, pa čak i kada se konzumira u manjim količinama. Može da smanji rizik od pojave kancera debelog creva, ždrela i jajnika.\nOstale dobrobiti crnog luka:\npoboljšava ravnotežu šećera u krvi\nsprečava bakterijske infekcije\nsadrži vitamine C, A i E, koji su veoma dobri antioksidansi